text:
Kuketa (Kuona)
Shoko rokuti kuketa (know, see, perceive, skillful) ishoko rechimanje-manje rakatekeshera rinotaura zvizhinji zvinosanganisira: kuva noruzivo, kuona, kuyeuka chawakamboona, kuva nenjere, kuva nehunyanzvi, kutarisa, kupatsanura, kuronga zvichingodaro. Izwi iri rinoshandiswa pakawanda zvokuti chiri nyore kutopa muenzaniso weparinoshandiswa kuti tibate kuti rinorevei.
- Mupfana Tonde anoketa bhora manje. Apa kutaura kuva nehunyanzvi hwebhora - skillfull.
- Chipo anoketa Science zvinoshamisa - kureva kuti ane njere dzinokasira kubata zvinodzidziswa - intelligent.
- Momz yaigara paDen apa unoiketa here, yakaenda kuSouth Africa? Apa kureva kuziva munhu - to know.
- Muchinda ane Land Rover iyo wamuketa here, anobva kumaraini kwedu? Apa kuyeuka munhu wawakamboona kare - to recognize.
- Shingi waiketa here yanga ichitaurwa namudhara? Apa kureva kubata musoro wenyaya kuti inorevei - to perceive.
- Keta bhachi rakapfekwa nemukomana uyo? - apa kureva kuti tarisa bhachi - to look, see.
Nemamwe matauriro anoreva zvakasiyana, kuketa zvinoreva kupatsanura nokuronga zvinhu kuisa mumapoka anoda kunzi avepo. Muenzaniso wekushanda kweshoko iri ndeaya:
- Vanochera ngoda vanoda kuketa matombo acho maererano nehukoshi, kukura kwawo, ruvara, husvinu, zvichingodaro.
Kuwumbiridza Mashoko[chinja | edit source]
Tikanatso cherechedza tinoona shoko rokuti kuketa rinobata zvinosanganisa: kuva noruzivo, kuona, kuyeuka chawakamboona, kuva nenjere, kuva nehunyanzvi, kutarisa, kupatsanura, kuronga zvichingodaro. Zvinotaurwa neshoko rokuti kuketa zvinoda kutodza zvinotaura chivakashure -logy cheEnglish chinoreva study or knowledge. Zvinganaka sei kuti tikwanise kuturikira mazwi ari kuEnglish ane chivakashure ichochi.
- Sokuti panonzi Geology, isu toti Ketanyika; nyanzvi yacho Geologist yonzizve Chiketanyika.
- Tichitevedza kutaura kumwechete tinogona kuti Zoology yonzi Ketamhuka, nyanzvi yacho Zoologist yonzizve Chiketamhuka.
- Chidzidzo Gynaecology chinenge chonzi Ketamukadzi, chiremba wevakadzi gynaecologist toti Chiketamukadzi.


c: text/html

text:
Munda
Munda (field of crops) zvinoreva ndima yevhu yakatambanuka inoshandiswa senvimbo yekudyara zvirimwa zvinosanganisira chibage, nzungu, gorosi,sunflower, mapfunde, rukweza zvichingodaro.
Chikamu chemunda chinonzi ndima kana kuti bande - mazwi aya anoshandiswa kutaura chikamu chemunda chapwiwa kuti munhu asakure. Ndima rinotaurawo chikamu chemunda chakadyarwa zvakasiyana, kana chero chipi chikamu chiri kutaurwa nezvacho.
Shoko rokuti gura kana kuti makura rinotaura minda yasaruka yakaundiwa kare ingava ichiri kurimwa kana isisarimwe.

robotstxt: allowed

filter: keep


text:
Chipembere
Chipembere (Rhinoceros in English) zimhuka zihombe remusango rine nyanga pamhuno nemakumbo makobvu. Rimwe zita rechipembere rinonzi nhema. MuAfrica mune marudzi maviri echipembere; kuchamhembe kweAsia kune matatu.
Nhema imhuka huru inokwanisa kusvika 1 tonne pahuremu; ine ganda gobvu rinopimwa kuita 1.5-5cm pakukora kwaro. Mhuka iyi inodya makwenzi zvikurusei mashizha acho; asi kana pasina mashizha inodyawo zvimwe zvine tseta.
Zvikara[chinja | edit source]
Mumasango chikara chikuru chinouraya chipembere ndiye munhu. Mhuru dzachipembere dzinourayiwa neshumba; mbada; dindingwe uye makarwe; mhumhi nemapere. Chipembere chinonwa mvura kurwizi mazuva ose; izvi ndizvo zvinoita kuti chipembere chasanetsa kubayiwa nemakororo anovhima zvokuba.
Vanoba nyanga dzechipembere vanotengesa kuChina uko kune vanotenda kuti nyanga iyi inorapa fever.


text:
Hondo yePasirose yeChipiri (HP2) , World War Two kuChirungu (WW2) kana kuti Hondo yaHitler yaiva hondo dandiranyika yakarwiwa nenyika zhinji dzePasirose kuvamba mugore 1939 ichizopera mugore 1945. Hondo iyi yakarwiwa nehuzhinji hwenyika dziri Pasirose, kusanganisira mhitsa dzehondo - super-powers. Pakuguma kwazvo nyika kwakanga kwave nemapoka echirwirangwe muhondo, ari mapoka maviri aipokana nekurwisana. Hakuna hondo Pasirose yambotekeshera matunhu sehondo iyi, yakarwiwa nevarwi vemawuto vanosvika mamirioni zana (100 million) vaibva kunyika dzinodarika makumi matatu (30). Munguva iyi nyika dzakanga dziri muhondo dzakunga simba rose rehupumi, dzidzo yeScience, uye hushangazhi hwadzo kuti hushandire hondo iyi. Musiyano pakanga pasisina pakati pemawuto nevanhuwo zvavoakanga nokuti vose vakanga voita shishi nebamba rose kuti vatsigire nyika dzavo pakukunda hondo iyi.
Vanhu vazhinji vakafa muhondo iyi kusanganisira vazhinji verudzi rwaIsrael vakaurayiwa naAdolf Hitler muhuipi hunodanwa kunzi rutsvamhumburu rwemaJudah - (Holocaust). Vanhu vakafa muhondo iyi vanofungidzirwa kusvika 50-70 miriyoni. Nhamba yevanhu vakafa iyi inoita kuti hondo iyi ive ndiyo hondo yakaipisa parufu rwevanhu munhoroondo yePasirose.
Zvombo zveShomweEdit
Apo Hondo yePasirose yeChipiri yanga yosvika pakupera kwakashandiswa zvombo zveshomwe zviviri, zvose zvakadonhedzwa nendege dzemawuto eUnited States panyika yeJapan. Musi waAugust 6, 1945 bhomba rakasenga Uranium rakadhurwa kuJapan muguta reHiroshima. Mushure memazuva matatu bhomba rakasenga Plutonium rakadhuurwa kuJapan zvakare muguta reNagasaki. Zvombo zveshomwe zviviri izvi zvakauraya vanhu vanosvika chifo che 200,000 vakanga vakuvadzwa zvakaipisa nekudhuuka kwawo.


text:
Munwe
Minwe ndidzo nhengo dziri kunoperera mawoko dzatinoshandisa kubata nadzo zvinhu. Munhu ane minwe gumi.
Mazita eminwe[chinja | edit source]
Chara (thumb) ndiwo munwe mupfupi mukobvu unopfumbana nemimwe minwe yose. Kana munhu akabata mupinyi webadza, chara chinopoterera nedivi racho chega. Chara chinshandiswa kutswanya sekutaura kwetsumo inoti: Chara chimwe hachitswanyi inda.
Munongedzi kana kuti Mutendeki (index or pointing finger) ndicho chigunwe chinotevedzana nechara chinova ndicho chinoshandiswa kunongedza.
Kasiyanwa (pinky finger) ndiwo munwe mudukusa uri kune rimwe divi rakapesana nechara. Kukwenya munho nekasiyanwa kunotaurwa apo munhu anenge achiita tarisiro rokuti ave nerombo rakanaka pane chaakamirira kuti chiitike.


text:
Rutsvamhumburu
Rutsvamhumburu kana kuti Holocaust kuChirungu raiva jambwa rokuurayiwa kukuru kwemaJudah munguva yakarwiwa Hondo yePasirose yeChipiri. Urwu rushambwa rwakatungamirwa naAdolf Hitler neBato reNazi avo vakakonzera kuurayiwa kwemaJudah vaigara muGermany nevamwe vaigara kune mamwe matunhu akanga akapambwa neGermany munguva iyi kuEurope. Nyanzvi dzenhoroondo dzine fungidziro yokuti maJudah vakaurayiwa nejambwa iri vakasvika mamiriyoni matanhatu (6m). Shoko rekuti Holocaust rinoreva burnt whole, saka kwedu kuChiShona kwanzi rutsvamhumburu kureva kuti muviri wemunhu waipiswa uri mhumburu kuita dota pasina chaisara.
Zvinonzi panguva iyi muEurope maiva nevagari verudzi rwechiJudah vanosvika mamiriyoni pfumbamwe (9m); muhondo iyi vakatsakatika vaiva zvikamu zviviri kubva muzvitatu (2/3) ivava vakaurayiwa nerutsvamhumburu. Vana vadiki vechiJudah vakafa murutsvamhumburu vanosvika miriyoni rimwe (1m), madzimai vakafa vanokwana mamiriyoni maviri (2m) uye varume vakaurayiwa mujambwa iri vanokwana mamiriyoni matatu (3m). Makamba nenzvimbo dzakashandiswa kutenhera, kumbunyikidza nokuuraya maJudah nevamwe vemarudzi akasiyana dzinonzi dzaisvika zviuru makumi mana (40,000).
Dzimwe nyanzvi dzenhoroondo dzinoti nhamba yevanhu vakafa nekupondwa kwemhomho dzevaRomani uye kuurayiwa kwevanhu vakaremara inofanirwa kunge ichiverengwawo sechikamu cherutsvamhumburu. Saka kune vamwe vadzidzi venhoroondo vanoshandisa irori shoko rekuti rutsvamhumburu kurevawo vanhu vasiri vechiJudah vakafa mukuponda murakatira kwose kwakaitwa neBato reNazi. Vamwe vakaurayiwa vanosanganisirisa: vasungwa vehondo vekuSoviet Union, uye vanhu vemumaruwa ekuPoland neSoviet Union pamwe nengochani. Nhamba dziri kumisikidzwa zvichibva pakuwa kwakaita Soviet Union dzinoti vanhu vemumaruwa pamwe nevasungwa vehondo vakapondwa neBato reNazi vanosvika mamiriyoni gumi nerimwe (11m).
Kune matanho emitemo akatanga kutemwa muGermany aya matanho achizoteverwa nekufurutswa kwevanhu pamwe nejambwa remharadzarudzi. Kwakatarwa mitemo yakatsaukana yaive nechinangwa chokubvisa maJudah kubva mumaruwa mavaigara; iyi inosanganisira mitemo yeNuremberg yegore 1935 nemimwe yakatarwa Hondo yePasirose yeChipiri isati yatanga. Hurumende yaHitler yakavaka kamba dzenhapwa (concentration camps) uko kwavharirwa vanhu vachishandiswa sevaranda kudzamara vafe nezvirwere kana kuneta. Mumatunhu akanga apambwa neGermany kumabvazuva kweEurope kwakaumbwa zvikwata zvechiwuto zvaita basa rokuponda mhomho dzemaJudah pamwe nevaipikisana nemawuto aya pane zvematongerwo enyika.
Mawuto eGermany mumatunhu avakanga vapamba akaisa mitemo yaimanikika vanhu verudzi rwechiJudah pamwe nevaRomani kuti vagare mumatangwena umo vanhu vaigara riri dzvikitsviki kunzvindana sematemba. Vanhu vaitorw kubva mutangwena umu vachiendeswa nechitima kuenda kukamba dzekuuraya (extermination camps) uko vaiurayiwa munhungu dzechefu yegasi ndokunge vararama rwendo rwechitima. Mapazi ose ehofisi dzeGermany akanga achibatirana mukushanda mabasa akasvitsa kuti kuve nebaradzarudzi.


text:
Sei Musingaendi Kuhondo?
Zvikonzero zviri pasi apa ndizvo zvinoita kuti Zvapupu zvaJehovha zvisaenda kuhondo:
Kuteerera Mwari. Bhaibheri rinoti vashumiri vaMwari ‘vaizopfura mapakatwa avo kuti ave miromo yemagejo’ uye “havazodzidzizve kurwa.”—Isaya 2:4.
Kuteerera Jesu. Muapostora Petro akaudzwa naJesu kuti: “Dzorera bakatwa rako munzvimbo yaro, nokuti vose vanotora bakatwa vachaparara nebakatwa.” (Mateu 26:52) Nemashoko aya Jesu akaratidza kuti vateveri vake vakanga vasingazofaniri kuita zvehondo.
Vadzidzi vaJesu havapindiri mune zvematongerwo enyika nokuti vanoteerera murayiro wokuti “havasi venyika.” (Johani 17:16) Havaratidziri vachiratidza kutsutsumwa nezvinoitwa nemauto kana kurambidza vanhu kuti vapinde muchiuto.
Kuda vamwe. Jesu akarayira vadzidzi vake kuti ‘vadanane.’ (Johani 13:34, 35) Kudanana uku kwaizoita kuti vave mhuri imwe chete pasinei nokusiyana kwemarudzi uye zvaizoita kuti vasapinda muhondo vachirwisa hama dzavo kana kuti hanzvadzi dzavo.—1 Johani 3:10-12.
Kutevedzera zvaiitwa nevaKristu vokutanga-tanga. Encyclopedia of Religion and War rinoti: “Vateveri vepakutanga vaJesu vakaramba zvehondo uye zvechiuto,” vachiziva kuti zvinhu izvozvo “zvaisaenderana nerudo rwaJesu uye murayiro wokuti munhu ade vavengi vake.” Mumwe muongorori wezvechitendero wokuGermany anonzi Peter Meinhold akataura nezvevadzidzi vaJesu vokutanga achiti: “Zvaitorwa sezvisingaiti kuti munhu aive muKristu ave musoja.”
Zvatinoita pakubatsira vamwe
Zvapupu zvaJehovha vanhu vanobatsira vamwe munharaunda uye havapandukiri hurumende. Tinoteerera mitemo yehurumende kuenderana nemirayiro iri muBhaibheri inoti:
‘Zviisei pasi pevanhu vane masimba makuru.’—VaRoma 13:1.
“Naizvozvo, dzorerai zvinhu zvaKesari kuna Kesari, asi zvinhu zvaMwari kuna Mwari.”—Mateu 22:21.
Saka tinoteerera mitemo, tinobhadhara mitero, tinoitawo zvinodiwa nehurumende pakuita kuti zvinhu zvifambe zvakanaka munharaunda.


text:
Sinyoro
Sinyoro mutupo wevanhu vatema vari muZimbabwe vakazvarwa nemadzitateguru akabva kuPortugal. Kare kare maPutukezi vaipinda muAfrica vachishambadza nhumbi dzavo vachitenga nyanga dzenzou ne ndarama kubva muAfrica. Vamwe vemaPutukezi ava vakaita vana nevakadzi vechitema. Nhoroondo huru yakafamba ichitambidzwa yaive yekuti muputukezi akarwara akasiiwa nevamwe vake vaaishambadza navo vachiti vachadzoka vachimutoro ambozorora. Akasara munyika yaNyashanu aive nemwanasikana Gambiza uyo akatora basa rekuunzira Govender chikafu kubako uko kwaigara. Nekufamba kwenguva vaviri vakadanana. Gambiza paakaita nhumbu muputukezi wakazotiza achitya mutongo wamambo wekukanganisa mwana wake. Pakazvara Guruuswa, zita rakabva pabvudzi raiyerera rine ruvara rweuswa, uyo akave homwe yasekuru vake. Mukufamba kwenguva vana vakazvarwa nemadzibaba akabva kuPortugal vakatora iwoyu mutupo wokuti Sinyoro; zita rokuti Sinyoro rinobva pane zita rechiPutukezi rokuremekedza rokuti "Sen'or". Vakadzi vavo vanonzi anaGambiza kubva kumwana wamambo ndiwo mutupo wega unopa madzimai chidawu
Pari nhasi vanhu vemutupo weSinyoro vakanyanya kusangana nevamwe zvokuti vafanana nevatema vemuZimbabwe - havasisina kuita ruvara rweganda rwemaColoureds. Mamwe mazita emhuri anosanganisira Makumbe, Machadu, Kutinyu, Bozho, Lobo, DeSouza nemamwewo anongofanana nedzimwe mhuri dzeChitema.
Mune dzimwe nguva kunozvarwa vana vanokura vachiita vhudzi dema rakaita chizerere kana kuti rine ma”Curls” Rudhende rwavo bvudzi repagotsi runoyerera kana rakura. Uye vane maziso akaita green kufanana nemaziso evarungu. Imwe nguva izvi zvinotaridza kuti vana ava vane madzitateguru varungu vakabva kuMhiri Kwemakungwa.


text:
Mbiti
Mbiti (Otter in English) imhuka yemusango iri pamupanda wemhuka dzinoyamwisa. Mbiti inoita nguva huru iri mumvura zvakare. Mbiti iri mumhuri imwe chete nechidembo.
Mbiti inotakura pamuviri kwemazuva 86. Mbiti nzvari dzinoyaruka zvokukwanisa kuita vana dzave nemakore maviri (2) okuzvarwa, hono dzacho dzinokwanisa kuita vana dzave nemakore matatu ekuzvarwa. Kwapera mwedzi mumwe (1), mbiti yazvarwa inokwanisa kubuda mubako.
Nguva zhinji munhu anotukwa kunzi "uri mbiti" kana achinge aita zvisiri izvo, kana kuti zvinosembura.


text:
Zimbabwe
- Ona zveMasvingo eZimbabwe.
- Kana uchitsvaga zvakawanda nezvokuvhota gore ra2008, ona nyaya iyi.
Zimbabwe (madanirwo /zɪmˈbɑːbweɪ/), ichinzizve Republic of Zimbabwe, uye yakambozivikanwa seSouthern Rhodesia, Republic of Rhodesia uyezve Zimbabwe Rhodesia, inyika yakakomberedzwa nedzimwe iri kuchamhembe kweAfrica. Kumabvazuva kuneMozambique, kuchamhembe kune Chamhembe Africa, kumadokero kune Botswana, kumaodzanyemba kuneZambia. Mutauro wemahofisi Chirungu (English) asi ruzhinji rwevanhu munyika iyi rwunotaura ChiShona. ChiShona mutauro wevanhu vakagara munzvimbo iyi kubva makarekare. Rurimi rweSindebele rwunotaurwawo zvakare muZimbabwe nevanhu veMatabele. Ava vanhu vakasvikawo munzvimbo iyi apo veChiShona vanga vatodzika midzi. VeMatabele ava vaibvawo nechekuchamhembe uko vaitiza ishe wavo Shaka Zulu uyo aida kuvabvisa chirikumeso. Zvakare kuchamhembe kwenyika iyi kune rwizi rukuru rwunonzi Limpopo, ukuwo kumaodzanyemba kunezve rumwe rukuru runonzi rwizi Zambezi. Nzizi idzi ihuru kwazvo uye dzinodira mugungwa reIndian Ocean.
Kubvira makore 1250 kabanga kuzvika 1629, nzvimbo yavekuzikanwa seZimbabwe iyi yaitongwa nemadzimambo eMutapa (Mutapa Empire), vachizikanwazve sekuti Mwene Mutapa, Monomatapa kana kuti pachirungu Empire of Great Zimbabwe. Nzvimbo iyoyi yaive nemukurumbira chaizvo panyaya dzendarama(Goridhe), iro raifambiswa nevanhu vechiArab. Zvakadaro, vechiPutukezi (Portuguese) vakauya ndokuparadza urongwa ihwohwo nokukasira, zvikasiya Monomatapa iri panguva yaChimbetu chaiyo. Gore ra1834 veMatabele, ava vanga vakuzviti maNdebele, vakasvikawo munzvimbo iyoyi yamadzimambo Mutapa. Vakasvika nechekuchamhemhembe kwakadziva kumadokero (South West) kwenzvimbo yamadzimambo Mutapa. Tambo taura pamusoro kuti vanhu ava vakange vari kutiza kubva kunamambo wavowo Shaka ainge arikudya marasha chamhembe ikoko. VechiNdebele ava vaitungamirwawo namambo wavoLobengula. Nzvimbo yavakagara iyi yaizozikanwa seMatabeleland munguva yaizotevera kusanginisira zvino uno.
Nyika yeZimbabwe yakawana kuzvitonga mugore ra1980, apo bato reZanu-PF raRobert Gabriel Mugabe rakavhoterwa neruzhinji rwevanhu. Mureza weBritain wakadzikiswa musi wa18 April 1980, mureza weZimbabwe ukasimudzwa.
Matongerwo eNyika[chinja | edit source]
Zimbabwe inyika yakapatsanurwa kuva nematunhu masere nemaguta mairi anotarisirwa sematunhu mukuva kwawo. Dunhu rese rine guta guru imo munoitirwa mabhizimusi ehurumende.
Mazita ematunhu akagadzirwa kubva mumazita eMashonaland neMatabeleland iwo akagadzirwa nevarungu munguva yekutongwa neBritain. Mashonaland ndiyo yaive nzvimbo yatanga kugarwa neBritish South Africa Company Pioneer Column uko Matabeleland yaiva nzvimbo yakatorwa mukupera kweHondo yekutanga yemaMatabele (First Matabele War). Nzvimbo idzi dzinotevedzawo nyika dzaigarwa nemaShona nemaNdebele varungu vasati vauya, zvisinei kuti izvozvi kunoita kusangana kwevanhu mumatunhu aya. Dunhu rese rinotongwa naProvincial Governor, uyu anosarudzwa nemutangimiri wenyika yeZimbabwe. Hurumende yematunhu inotungamirwa naiye Provincial Administrator, uyu anosarudzwa nePublic Service Commission. Zvimwewo zvinhu zvinoitwa nehurumende yenyika mumatunhu zvinoitwa nemahofisi emapoka ehurumende yenyika.


text:
WASHINGTON DC
— Kanzuru yeChitungwiza inonzi ine hurongwa hwekurasa zvikamu zvishanu kubva muzana zvezvikwereti zvayo zvine vagari, senzira yekuvakurudzira kuti vabhadhare mitero yavo kuitira kuti kanzuru iwane mari yekubhadhara vashandi vayo.
Vagari vanonzi vane zvikwereti zvekanzuru zvinodarika mamiriyoni mashanu emadhora, ukuwo iyo kanzuru ichinzi yave nemwedzi inodarika gumi isati yabhadhara vamwe vashandi vayo, pamwe nezvimwe zvikwereti zvinodarika mamiriyoni makumi mashanu emadhora zvinosanganisira mitero kuZimra.
Kanzuru inonzi iri kutarisirwa kuzeya pamwe nekutambira kana kuramba danho iri pamusangano waichaita.
Studio 7 haina kukwanisa kubata meya weChitungwiza, VaPhilip Mutoti, avo vanzi vanga vari mumusangano wekanzuru yavo. Hatina kukwanisa kunzwa kana danho iri razeyiwa mumusangano uyu.
Kana kanzuru yeChitungwiza ikabudirira kurasa zvikamu zvishanu kubva muzana zvezvikwereti izvi, aka kanenge kave kechipiri kuti vagari vane zvikwereti vange vachikanganwirwa zvikwereti zvavo.
Gore rapera muna Chikunguru nyika yatarisana nesarudzo, hurumende kuburikidza nebazi rekutongwa kwematunhu, yakaita kuti makanzuru ose emunyika arase zvikwereti zvevagari, mudanho rakaonekwa nevamwe senzira yekutsvagira bato reZanu PF rutsigiro.
Nyanzvi mune zveupfumi dzakati danho iri richaita kuti zvinhu zvitonyanyoomera makanzuru, ayo akanga agara achinetsekana kuti awane mari dzekufambisa mabasa.
Mutauriri wesangano revagari reChitungwiza Residents Trust, VaMarvellous Khumalo, vanoti vanotambira nemufaro danho rekuti kanzuru irase zvimwe zvikwereti zvavo vachiti izvi zvichazobatsira varombo, zvikuru vakwegura avo vari kutadza kubhadhara mitero yavo.
Asi VaKhumalo vanoti sevagari vanonyunyutawo zvakare kuti danho rekurasa zvikwereti iri harisi iro nzira yekupedza nayo matambudziko akatarisana nekanzuru yavo.
Hurukuro naVaMarvellous Khumalo


text:
VECHIDUKU VANOBVUNZA KUTI
Zvii Zvandinofanira Kuziva nezvemaVideo Game?
Mibvunzo nezvemavideo game
MuUnited States bhizimisi remavideo game rinounza mabhiriyoni emadhora. Munyika iyi . . .
Izera ripi rinonyanya kutamba mavideo game?
18
30
-
Ndevapi vanonyanya kuatamba?
Pavanhu 100 voga voga 55 varume; 45 vakadzi
Pavanhu 100 voga voga 15 varume; 85 vakadzi
-
Izera ripi rine vakawanda vanotamba?
Vakadzi vane makore 18 zvichikwira
Varume vane makore 17 zvichidzika
-
Mhinduro (dzatorwa patsvakurudzo yakaitwa muna 2013):
B.
A.
A.
Nhamba idzi dzinongokuudza nezvezera uye nezvevanhu vanotamba mavideo game asi hadziratidzi zvazvakanakira kana kuti zvazvakaipira kuatamba.
Zvaakanakira
Pane zviri kutaurwa pasi apa nezvemavideo game, unobvumirana nezvipi?
“Kuatamba kunonakidza uye kunoita kuti uwirirane nevomumhuri uye neshamwari dzako.”
—Irene.
“Anobatsira kuti umbokanganwa nhamo dzako.”
—Annette.
“Anoita kuti ukurumidze kufunga.”
—Christopher.
“Anoita kuti ugone kugadzirisa matambudziko.”
—Amy.
“Anoita kuti ushandise pfungwa wobva waziva zvokuita.”
—Anthony.
“Mamwe magame anoita kuti muite zvinhu pamwe chete seshamwari.”
—Thomas.
“Mamwe magame anokuitisa maekisesaizi.”
—Jael.
Unobvumirana here nezvose zvataurwa pamusoro apa? Mavideo game anogona kukubatsira kuti uve noutano hwakanaka uye uwedzere kushandisa pfungwa. Hapana chakaipa nokuatamba kunyange zvazvo mamwe acho ari okungovaraidza nguva uye ‘achibatsira kuti umbokanganwa nhamo dzako’ sokutaura kwaAnnette.
● Bhaibheri rinoti “zvose zvinoitwa pasi pematenga zvine nguva yazvo,” kusanganisira nguva yokutamba.
Zvaakaipira
Mavideo game ari kukudyira nguva here?
“Kana ndangotanga kutamba, zvinondiomera kurega. Ndinoramba ndichingoti, ‘rega ndimbotambazve kokupedzisira!’ Ndinozokaruka kwakutoona kuti ko inga nguva zvayafamba ndichingotamba!”
—Annette.
“Mavideo game anogona kukudyira nguva yakawanda. Unotamba kwemaawa uye wonzwa sokuti pane zvine musoro zvawaita nokuti wahwinha magame 5, nepo chaizvoizvo pasina chawaita.”
—Serena.
Chinhu chinokosha chaunofanira kuziva: Kana ukarasa mari, unogona kuzowana imwe asi kana iri nguva, kana yaenda yaenda. Chazvinoreva ndechokuti nguva yakakosha kupfuura mari. Ngwarira kuti usatambisa nguva!
● Bhaibheri rinoti: ‘Shandisai uchenjeri pamashandisiro amunoita nguva yenyu.’
Mavideo game ari kukanganisa mafungiro ako here?
“Mhosva dzaizoita kuti upinzwe mujeri kana kuti utongerwe rufu dziri kuparwa mumavideo game pasina kana kufunga kaviri.”
—Seth.
“Mumagame akawanda kuti unzi wahwinha unofanira kukunda vavengi vako uye kazhinji kacho unenge uchifanira kuvauraya uchishandisa nzira dzoutsinye.”
—Annette.
“Dzimwe nguva paunenge uchitamba neshamwari dzako, unogona kutaura mashoko anotyisa okuti waisazoataura kuri kuti hamusi kutamba game. Unogona kutaura mashoko akadai sokuti ‘Uraya’ kana kuti ‘Nhasi ndiri kuda kukuuraya!’ ”
—Nathan.
Chinhu chinokosha chaunofanira kuziva: Usatambe magame anoda kuti uite zvinovengwa naMwari zvakadai sokurwa, unzenza, uye kuita zvemidzimu.
● Bhaibheri haringotauri kuti Jehovha anovenga munhu anorwa nevamwe asi rinoti, ‘anovenga munhu wose anofarira zvokurwa.’ (Pisarema 11:5) Kunyange zvazvo mavideo game aunotamba asingarevi kuti ndizvo zvauchazoita, anogona kuratidza kuti uri munhu akaita sei.
Funga nezveizvi: Bhuku rinonzi Getting to Calm, rinoti “mavideo game okurwa anokanganisa pfungwa dzevana kudarika zvinoitwa neTV nokuti mumavideo game acho vana ndivo vanenge vatori gamba racho. Mavideo game anokudzidzisa zvokuita sezvinongoita ticha mukirasi saka vana pavanotamba magame aya vanenge vachidzidziswa kufarira zvokurwa.”
Zvaunofanira kuita
Vana vakawanda vava kugona kutamba magame zviri pakati nepakati. Pane mienzaniso miviri iyi.
“Ndaisitamba magame kusvikira pakati pousiku, ndichingozviudza kuti: ‘Handiti ndinongoda kurara kwemaawa 5 chete? Rega ndimboti tambei.’ Iye zvino handichadaro. Ndava kuziva kuti hapana chakaipa nokutamba mavideo game asi chinodiwa kusanyanyisa.”
—Joseph.
“Handichanyanyi kutamba mavideo game, saka ndava nenguva yakawanda yokuita zvimwe zvinhu! Ndava kugona kubatsira vamwe kuti vanzwisise Bhaibheri uye kubatsirawo vandinonamata navo, uye ndakatodzidzawo kuridza piyano. Pane zvakawanda zvaunogona kuita panzvimbo pokutamba mavideo game!”
—David.
● Bhaibheri rinoti pazvinhu zvatinoita tinofanira kuziva pokugumira. (1 Timoti 3:2, 11) Izvi zvichaita kuti tiwane nguva yokumboita zvinovaraidza asi tichiziva pokugumira.
Chinhu chinokosha chaunofanira kuziva: Kutamba mavideo game kunonakidza kana uchiziva pokugumira. Saka usaite kuti akudyire nguva yako kana kuti kukutadzisa kuita zvinhu zvinokosha muupenyu. Hazvisi nani here kuti panzvimbo pokupedza nguva uchitamba mavideo game ushandise nguva iyoyo pakuita zvinhu zvinokosha zvichazokubatsira muupenyu?


text:
Zuvaragodza
Muchidzidzo cheTaranyika, mazuva eZuvaragodza (solstice) anoitika June 20-21 neDecember 20-21. Pamazuva aya hafu yenyika inowana chiedza chine maawa arakarebesa (longest daylight hours) imwe hafu ichiwana chiedza chine maawa akashomekesa (shortest daylight hours).
- Pamazuva June 20-21 Earth inenge iri panzvimbo muboterekwa yokuti North pole inenge yakanongedza kuzuva yakatsveyamira kuzuva ne 23.5o. Denderedzwa rechiedza rinenge riri panzvimbo yokuti North pole haipinde murima zvokuti North pole inowana 24 maawa echiedza. Denderedzwa reChiedza rinenge rakaita muganhu palatitude 66.5oN panova ndipo panotangira Arctic Circle. Panguva imwechete, South pole inenge yakanongedza kwakapesana nezuva, denderedzwa rechiedza rinenge riri panzvimbo yokuti South pole inoramba iri murima. South pole inowana 24 maawa erima.
Pamazuva aya, nzvimbo dzose dziri kuMaodzanyemba eMutsazanisi dzinowana chiedza kwemahawa anodarika 12; nzvimbo dzose dziri kuChamhembe kweMutsazanisi dzinowana chiedza chiri kwemahawa ari pasi pe 12. Hafu yekuMaodzanyemba inenge iri mumwaka weZhizha, hafu yekuChamhembe inenge iri mumwaka wechando.
- Pamazuva December 20-21 Earth inenge iri panzvimbo muboterekwa yokuti South pole inenge yakanongedza kuzuva yakatsveyamira kuzuva ne 23.5o. Denderedzwa rechiedza rinenge riri panzvimbo yokuti South pole haipinde murima zvokuti South pole inowana 24 maawa echiedza. Denderedzwa reChiedza rinenge rakaita muganhu palatitude 66.5oS panova ndipo panotangira Antarctic Circle. Panguva imwechete, North pole inenge yakanongedza kwakapesana nezuva, denderedzwa rechiedza rinenge riri panzvimbo yokuti North pole inoramba iri murima. Nouth pole inowana 24 maawa erima.
Pamazuva aya, nzvimbo dzose dziri kuChamhembe kweMutsazanisi dzinowana chiedza kwemahawa anodarika 12; nzvimbo dzose dziri kuMaodzanyemba kweMutsazanisi dzinowana chiedza chiri kwemahawa ari pasi pe 12. Hafu yekuChamhembe inenge iri mumwaka weZhizha, hafu yekuMaodzanyemba inenge iri mumwaka wechando.


text:
Mozambique
Mozambique inyika iri ku[[Chamhembe kwadziva kuMabvazuva] kweAfrica. Nyika dzakaikomberedza dzinoti: Tanzania iri kumaodzanyemba; Malawi neZambia dziri kuMaodzanyemba kwakadziva kuMadokero; Zimbabwe iri kumadokero; Swaziland neSouth Africa dziri Chamhembe kwakadziva kuMadokero. Kumabvazuva kwayo inoganhurana neGungwa India. Mozambique inopatsanurana neMadagascar paMuronga weMozambique. Guta guru reMozambique rinonzi Maputo. Manica iri pedyo ne guta reMutare. Mutungamiri wekutanga wenyika iyi ainzi Samora Machel.


text:
NYAYA DZOMUBHAIBHERI DZINE MIFANANIDZO
Nyaya dzomuBhaibheri Dzine Mifananidzo
Roti Nemhuri Yake
Verenga nezvaRoti, mudzimai wake, uye vanasikana vake, uye kuparadzwa kweSodhoma neGomora. Verenga nyaya yomuBhaibheri ine mifananidzo paIndaneti kana kuti ita zvokuipirinda.
DZIMWE NYAYA PACHIKAMU CHINO
Paunoverenga nyaya yomuBhaibheri ine mifananidzo paIndaneti kana kuti yawapirinda, edza kuona nyaya yacho ichitoitika mupfungwa dzako. Mapedza, semhuri, kurukurai zvidzidzo zviri munyaya yacho nokupindura mibvunzo iri panoperera nyaya yacho.


text:
Ungada here kuverenga nyaya ino mumutauro we%%?
Hongu
Kwete
Bhaibheri repaIndaneti
SHANDURO YENYIKA ITSVA YEMAGWARO MATSVENE
Ungada here kuverenga nyaya ino mumutauro we%%?
Hongu
Kwete
26 Zvino nzara yakavapo panyika yacho, isiri nzara yakaitika mumazuva aAbrahamu,+ zvokuti Isaka akaenda kuna Abhimereki, mambo wevaFiristiya, kuGerari.+
2 Jehovha akabva azviratidza kwaari akati:+ “Usaenda kuIjipiti. Gara munyika yandinokusarudzira.+
3 Gara uri mutorwa munyika ino,+ ndicharamba ndinewe, ndichakukomborera, nokuti ndichakupa iwe nevana vako nyika dzose idzi,+ uye ndichaita mhiko yandakapikira Abrahamu baba vako,+
4 ‘Ndichaita kuti vana vako vave vazhinji senyeredzi dzokumatenga uye ndichapa vana vako nyika dzose idzi;+ marudzi ose enyika achazvikomborera nokuvana vako,’+
5 nokuti Abrahamu akateerera inzwi rangu, akaramba achichengeta zvaaisungirwa kuti andiitire, mirayiro yangu, mirau yangu, nemitemo yangu.”+
6 Naizvozvo Isaka akaramba achigara kuGerari.+
7 Naizvozvo, varume venzvimbo yacho vakaramba vachibvunza pamusoro pomudzimai wake, asi iye aiti: “Ihanzvadzi yangu.”+ Nokuti aitya kuti “Mudzimai wangu” nokuti, sezvaakataura, “varume venzvimbo yacho vachandiuraya nokuda kwaRibheka,” nokuti akanga ane chitarisiko chakanaka kwazvo.+
8 Naizvozvo mazuva ake ikoko zvaakawanda, Abhimereki, mambo wevaFiristiya akanga achitarira kunze nepahwindo achiona, uye nechekoko Isaka akanga achitamba naRibheka mudzimai wake.+
9 Abhimereki akabva ashevedza Isaka akati: “Chokwadi, iye mudzimai wako! Saka sei wakati, ‘Ihanzvadzi yangu’?” Isaka akati kwaari: “Ndakazvitaura kuti ndirege kufa nokuda kwake.”+
10 Asi Abhimereki akati: “Chii ichi chawatiitira?+ Munguva duku mumwe wevanhu angadai arara nomudzimai wako, uye ungadai watiunzira mhosva!”+
11 Abhimereki akabva arayira vanhu vose, achiti: “Munhu anobata murume uyu nomudzimai wake chokwadi achaurayiwa!”
12 Isaka akazotanga kudyara mbeu munyika iyoyo,+ uye mugore iroro akanga achiwana rune zana,+ Jehovha zvaakanga achimukomborera.+
13 Naizvozvo murume wacho akava mukuru, akaramba achingowedzera uye achiva mukuru kusvikira ava mukuru kwazvo.+
14 Akava nemapoka emakwai nemapoka emombe neboka guru revashandi,+ zvokuti vaFiristiya vakatanga kumuitira shanje.+
15 VaFiristiya vakavhara matsime ose akanga acherwa nevashandi vababa vake pamazuva aAbrahamu baba vake,+ vakaazadza nevhu rakaoma.+
16 Abhimereki akazoti kuna Isaka: “Ibva munzvimbo yedu, nokuti wava nesimba kwazvo kutipfuura.”+
17 Naizvozvo Isaka akabva ipapo, akadzika musasa mumupata une rukova weGerari,+ akagara imomo.
18 Isaka akacherazve matsime emvura avakanga vachera pamazuva ababa vake Abrahamu asi ayo vaFiristiya vakavhara Abrahamu afa;+ uye akaatumidzazve mazita aakanga atumidzwa nababa vake.+
19 Vashandi vaIsaka vakachera mumupata wacho une rukova, vakawana imomo tsime rine mvura yakachena.
20 Vafudzi vokuGerari vakapopotedzana nevafudzi vaIsaka,+ vachiti: “Mvura yacho ndeyedu!” Nokudaro akatumidza tsime racho kuti Eseki, nokuti vakanga vaitirana nharo naye.
21 Vakachera rimwe tsime, vakapopotedzanazve pamusoro paro. Nokudaro akaritumidza kuti Sitna.
22 Gare gare akabva ipapo akachera rimwe tsime,+ asi havana kupopotedzana pamusoro paro. Nokudaro akaritumidza kuti Rehobhoti akati: “Nokuti zvino Jehovha atipa nzvimbo huru+ uye aita kuti tiwande panyika.”+
23 Zvino akabva ipapo akaenda kuBheeri-shebha.+
24 Jehovha akazviratidza kwaari usiku ihwohwo akati: “Ndini Mwari waAbrahamu baba vako.+ Usatya,+ nokuti ndinewe, ndichakukomborera uye ndichaita kuti vana vako vave vazhinji nokuda kwomushumiri wangu Abrahamu.”+
25 Naizvozvo akavaka atari ipapo akadana zita raJehovha,+ akadzika tende rake ipapo,+ vashandi vaIsaka vakachera tsime ipapo.
26 Gare gare Abhimereki akauya kwaari achibva kuGerari neshamwari yake yaaivimba nayo Ahuzati naFikori mukuru weuto rake.+
27 Isaka akati kwavari: “Mauyirei kwandiri, zvamaindivenga mukandidzinga munzvimbo yenyu?”+
28 Ivo vakati: “Chokwadi taona kuti Jehovha anewe.+ Nokudaro tati, ‘Tapota, ngapave nemhiko yezvatinosungirwa kuita pakati pedu,+ pakati pedu newe, uye ngatiitei sungano newe,+
29 kuti hauzotiitiri zvakaipa zvatisina kukubata uye zvatakakuitira zvakanaka chete pakuti takakurega uchienda norugare.+ Iwe zvino ndiwe akakomborerwa naJehovha.’”+
30 Akabva avaitira mutambo, vakadya, vakanwa.+
31 Mangwanani akatevera vakafumomuka vakapikirana.+ Isaka akazovarega vachienda, vakabva kwaari norugare.+
32 Zvino pazuva iroro vashandi vaIsaka vakauya vakamuudza nezvetsime ravakanga vachera,+ vakati kwaari: “Tawana mvura!”
33 Nokudaro akaritumidza kuti Shibha. Ndokusaka guta racho richinzi Bheeri-shebha,+ kusvikira nhasi.
34 Zvino Isau akakura akava nemakore makumi mana. Akabva atora Judhiti mwanasikana waBheeri muHiti kuti ave mudzimai wake uyewo Bhasemati mwanasikana waEroni muHiti.+
35 Vaishungurudza Isaka naRibheka.+
© 2014 Watch Tower Bible and Tract Society of Pennsylvania.
|


text:
Mvura
Mvura (water) mutuvi usina rairo neruvara. Mvura inogadzirwa panosangana magasi anonzi oxygen ne hydrogen. Mvura dzvene (pure water) inova iyo chinhu chinodikanwa kuti chivepo kuti pave neupenyu somuziviro watinouita. Mvura iri tii paRinopasi. Kunonzi zvikamu zvinodarika mazana masere kubva muzana (70%) cheuso hwePasirose chakavharwa nemvura yegungwa. Mvura inowanikwa munzvimbo nemhando dzakasiyana-siyana: kunyanya mumakungwa.
Kunonzi munhu anokwanisa kurarama mazuva anodarika masere (7) asina kudya asi zvinorema kuti ararame nguva yakadai asina mvura.


text:
Vanhu vemuAfrica
Vanhu vemuAfrica
Huwandu hwevagari veAfrica hwakakwira zvakanyanya pamakore makumi mana (40) apfuura, nokudaro Africa ine vanhu vazhinji vechidiki. Mune dzimwe nyika dzeAfrica chikamu chidarika 50% yevanhu vari pasi pamakore 25 ekuberekwa. Huwandu hwevanhu muAfrica hwakakwira kubva pa 221 million muna 1950 kusvika pa 1.0 billion muna 2009.
Marudzi evanhu vanotaura mitauro yechiBantu ndivo vakawanda kubva pakati peAfrica zvichienda kuchamhembe nekuchamhembe kwakadziva kumabvazuva. Mudunhu iri munowanikwawo marudzi eNile vanowanikwa kuSouth Sudan nekuMabvazuva kweAfrica, pamwe nemaSwahili nemaKhoikhoi vanowanikwa kuchamhembe kweAfrica. Marudzi emaKhoikhoi ndiwo anonzi akatanaga kusvika kuchamhembe kweAfrica kuchizotevera vatauri vendimi dzechiBantu. MaKhoikhoi ndivo vane rudzi runonzi San kana kuti rwainzi Bushmen kare.
KuMaodzanyemba kweAfrica kune mapoka maviri: Berber neArab kumadokero; vaEgypt nevaLibya kumavirira. Verudzi rwechiArab vakasvika mudunhu iri mwaka wechizana 7, vakaunza mutauro weArabic nechinamato cheIslam kunzvimno idzi. Vanhu veMarudzi aShem vakauyawo mudunhu iri vachisanganisira: vaPhoenician nevaHysko - maGreek nemaRoman vakagara munzvimbo iyi. Verudzi Berber ndivo vanova ruzhinji munyika yeMorroco uye muAlgeria mune vane chitsama chakati kuti. Rudzi urwu ndirwo rune vanhu vanogara mugwenga reSahara kunyanya.
Munyika dzeEritrea neEthiopia mune vaAmhara neTigryans vanotaura mitauro yemarudzi aShem iri pamupanda wendimi dzeAfro-Asiatic. Mudunhu rimwechetero mune vaOromo nevaSomali vanotaura mitauro yemarudzi aCush iri pamupanda wendimi dzeAfro-Asiatic.
Mumwaka wakanga Africa ichiri pasi peVarungu kwakanga kuine varungu munyika zhinji asi iye zvino vasara vane chitsama munyika shoma. Mumakore akawana nyika dzeAfrica kuzvitonga varungu vakatama kubva munyika dzinoti: Algeria, Kenya, Congo, Rhodesia, Mozambique neAngola. Zvinofungirwa kuti maPortuguese vanokwana 1.0 millin vakabuda muAfrica mumwaka 1960-1979. Parizvino varungu vanowanikwa vashoma munyika dzinoti: South Africa, Zimbabwe, Namibia and Réunion. Nyika ine varungu vakawanda ndiyo South Africa uye nyika iyi ndiyo ine verudzi rwechiJudah zvakanyanya muAfrica. Marudzi ane madzitateguru vekuEurope anosanganisira, Afrikaner, Anglo-Africans (vakabva Britain) uye Coloureds.
Kuuya kweVarungu vakauya nechitsama chevanhu vakabva kuAsia zvikurusei marudzi eIndia. Misha inogara marudzi echiIndia inowanikwa muSouth Africa uye muKenya neTanzania. Zvitsuwa zviri mugungwa Indian Ocean zvakagarwa vevanhu vakabva kuAsia imwe nguva vairoorana neVanhu VeAfrica pamwe neveEurope. Vanhu vari muMadagasca ndeverudzi rweAustronesian asi vanosangana nemarudzi anoti Bantu, Arab, Indian and European. Mumwaka wechizana 20 kumahombekombe eAfrica kumabvazuva nekumadokero kwakasvikavo vane chitsama vemarudzi eku Lebanon neChina.


text:
Rudzi
Rudzi (Ethinic Group in English) vanhu vanotsaurwa nezvinotevera:
- Mutauro mumwe wakafanana - imwe nguva kungaita mapoka madiki pasi perudzi vanosiyaniswa mutauro nemashoko ane chitsama asi mazwi mazhinji akafanana uye vachigona kunzwanana. Muchinyorwa chino pari kunzi VaShona rudzi rwumwe rune vanhu vane rurimi rwunosiyana apo neapo.
Ndimi dzevaShona dzinosanganisira: Chizezuru, ChiManyika, ChiKaranga, ChiKorekore.
- Vanhu vane ruvara rweganda rwakafanana.
- Vanhu vane tsika nemagariro akada kufanana.
- Vanhu vane nhoroondo yemadzitateguru inodyidzana kwemazera mazhinji.
Kujekesa[chinja | edit source]
Maonero ekuti rudzi chii anosiyana-siyana zvichibva nokuti munhu ari kupi uye ari kutaura nani. Somuenzaniso:
- Vatinoti maColoureds kuno kuChamhembe kweAfrica vanonzi Vanhu Vatema kuNorth America.
- Mumwe angada kuti rudzi rwake muKaranga kana kuti muKorekore asingataure zvorudzi rukuru rweVaShona.
- Vanhu verudzi rwechiEnglish nevechiGerman marudzi akasiyana kuEurope asi kana kwava kuAfrica zvinongonzi vose Varungu.


text:
Chiroto
Chiroto (dream) zvinoreva zviitiko zvinooenekwa kana kunzwikwa nemunhu akakotsira, zvingava zvakanaka kana zvakaipa. Vanhu vanorota zvakasiyana; vamwe vanorota zvavaswera vachiita, vamwe zvisinei nezvavaita, imwe nguva vamwe vanorota zvinoyambira kuti chii chiri kuuya mberi. Nokumwe kutaura chiroto chinonzi hope
Tsika[chinja | edit source]
MuBhaibheri Mambo weEgypt akarota hope achiona ndonda dzemombe nomwe dzichidya mombe dzakakora nomwe. Hope idzi dzakadudzirwa naJoseph achiti dzaireva makore manomwe emaguta aizoteverwa nemakore manomwe enzara.


text:
Ungada here kuverenga nyaya ino mumutauro we%%?
Hongu
Kwete
Bhaibheri repaIndaneti
SHANDURO YENYIKA ITSVA YEMAGWARO MATSVENE
Ungada here kuverenga nyaya ino mumutauro we%%?
Hongu
Kwete
36 Zvino iyi ndiyo nhoroondo yaIsau, kureva Edhomu.+
2 Isau akatora madzimai ake pavanasikana veKenani:+ Adha+ mwanasikana waEroni muHiti+ naOhoribhama+ mwanasikana waEna, muzukuru waZibhiyoni muHivhi,
3 naBhasemati,+ mwanasikana waIshmaeri, hanzvadzi yaNebhayoti.+
4 Adha akaberekera Isau Erifazi, Bhasemati akabereka Reueri,
5 uye Ohoribhama akabereka Jeushi naJaramu naKora.+
Ava ndivo vanakomana vaIsau vaakaberekerwa munyika yeKenani.
6 Pashure paizvozvo Isau akatora madzimai ake nevanakomana vake nevanasikana vake nemweya yose yeimba yake neboka rake rezvipfuwo nedzimwe mhuka dzake dzose noupfumi hwake hwose,+ hwaakanga aunganidza ari munyika yeKenani, akaenda kunyika iri kure naJakobho munun’una wake,+
7 nokuti zvinhu zvavo zvakanga zvawandisa zvokuti vaisagona kugara pamwe chete uye nyika yavaigara vari vatorwa yakanga isingavakwaniri nokuda kwemapoka avo ezvipfuwo.+
8 Naizvozvo Isau akagara munzvimbo ine makomo yeSeiri.+ Isau ndiye Edhomu.+
9 Zvino iyi ndiyo nhoroondo yaIsau baba vaEdhomu vaiva munzvimbo ine makomo yeSeiri.+
10 Aya ndiwo mazita evanakomana vaIsau: Erifazi mwanakomana waAdha, mudzimai waIsau; Reueri mwanakomana waBhasemati, mudzimai waIsau.+
11 Vanakomana vaErifazi vakava Temani,+ Omari, Zefo naGatamu naKenazi.+
12 Timna+ akava murongo waErifazi, mwanakomana waIsau. Kwapera nguva yakati, akaberekera Erifazi Amareki.+ Ava ndivo vanakomana vaAdha, mudzimai waIsau.
13 Ava ndivo vanakomana vaReueri: Nahati naZera, Shamaa naMiza.+ Ava ndivo vakava vanakomana vaBhasemati,+ mudzimai waIsau.
14 Ava ndivo vakava vanakomana vaOhoribhama mwanasikana waEna, muzukuru waZibhiyoni, mudzimai waIsau, pakuti akaberekera Isau Jeushi naJaramu naKora.+
15 Aya ndiwo madzishe+ evanakomana vaIsau: Vanakomana vaErifazi, dangwe raIsau: Ishe Temani,+ ishe Omari, ishe Zefo, ishe Kenazi,
16 ishe Kora, ishe Gatamu, ishe Amareki. Aya ndiwo madzishe aErifazi+ munyika yeEdhomu. Ava ndivo vanakomana vakaberekwa naAdha.
17 Ava ndivo vanakomana vaReueri, mwanakomana waIsau: Ishe Nahati, ishe Zera, ishe Shamaa, ishe Miza. Aya ndiwo madzishe aReueri munyika yeEdhomu.+ Ava ndivo vanakomana vakaberekwa naBhasemati, mudzimai waIsau.
18 Pakupedzisira ava ndivo vanakomana vaOhoribhama, mudzimai waIsau: Ishe Jeushi, ishe Jaramu, ishe Kora. Aya ndiwo madzishe aOhoribhama mwanasikana waEna, mudzimai waIsau.
19 Ava ndivo vanakomana vaIsau, uye aya ndiwo madzishe avo. Iye ndiye Edhomu.+
20 Ava ndivo vanakomana vaSeiri muHori, vagari vomunyika yacho:+ Rotani naShobhari naZibhiyoni naEna+
21 naDhishoni naEzeri naDhishani.+ Aya ndiwo madzishe omuHori, vanakomana vaSeiri, aiva munyika yeEdhomu.
22 Vanakomana vaRotani vaiva Hori naHemamu; uye hanzvadzi yaRotani yaiva Timna.+
23 Ava ndivo vanakomana vaShobhari: Aruvhani naManahati naEbhari, Shefo naOnamu.
24 Ava ndivo vanakomana vaZibhiyoni: Aya naEna. Uyu ndiye Ena akawana zvitubu zvemvura inopisa musango paaifudza mbongoro dzaZibhiyoni baba vake.+
25 Ava ndivo vana vaEna: Dhishoni naOhoribhama mwanasikana waEna.
26 Ava ndivo vanakomana vaDhishoni: Hemdhani naEshbhani naItrani naKerani.+
27 Ava ndivo vanakomana vaEzeri: Bhirihani naZaavhani naEkani.
28 Ava ndivo vanakomana vaDhishani: Uzi naArani.+
29 Aya ndiwo madzishe omuHori: Ishe Rotani, ishe Shobhari, ishe Zibhiyoni, ishe Ena,
30 ishe Dhishoni, ishe Ezeri, ishe Dhishani.+ Aya ndiwo madzishe omuHori maererano nemadzishe avo munyika yeSeiri.
31 Zvino aya ndiwo madzimambo akatonga munyika yeEdhomu+ pasati pambova nomumwe mambo akatonga vanakomana vaIsraeri.+
32 Bhira mwanakomana waBheori akatonga muEdhomu,+ uye guta rake rainzi Dhinhabha.
33 Bhira paakafa, Jobhabhu mwanakomana waZera wokuBhozra+ akatanga kutonga panzvimbo pake.+
34 Jobhabhu paakafa, Hushamu wokunyika yevaTemani+ akatanga kutonga panzvimbo pake.+
35 Hushamu paakafa, Hadhadhi mwanakomana waBhedhadhi, uya akakunda vaMidhiyani+ munyika yeMoabhi,+ akatanga kutonga panzvimbo pake, uye guta rake rainzi Avhiti.+
36 Hadhadhi paakafa, Samra wokuMasreka akatanga kutonga panzvimbo pake.+
37 Samra paakafa, Shauri wokuRehobhoti pedyo noRwizi akatanga kutonga panzvimbo pake.+
38 Shauri paakafa, Bhaari-hanani mwanakomana waAkibhori akatanga kutonga panzvimbo pake.+
39 Bhaari-hanani mwanakomana waAkibhori paakafa, Hadhari akatanga kutonga panzvimbo pake; guta rake rainzi Pau, uye mudzimai wake ainzi Mehetabheri mwanasikana waMatredhi mwanasikana waMezahabhu.+
40 Naizvozvo aya ndiwo mazita emadzishe aIsau maererano nemhuri dzawo, maererano nenzvimbo dzawo, nemazita awo: Ishe Timna, ishe Aruvha, ishe Jeteti,+
41 ishe Ohoribhama, ishe Eraa, ishe Pinoni,+
42 ishe Kenazi, ishe Temani, ishe Mibzari,+
43 ishe Magdhieri, ishe Iramu. Aya ndiwo madzishe aEdhomu+ maererano nokugara kwawo munyika yawo.+ Uyu ndiye Isau baba vaEdhomu.+
© 2014 Watch Tower Bible and Tract Society of Pennsylvania.
|


text:
Isaac Newton
VaSir Isaac Newton (4 Ndira 1643 – 31 Kurume 1727) vaiva scientist nephilosopher vane mukurumbira vaibva kuEngland.
Zviitwa zvikuru[chinja | edit source]
Muchidzidzo chemasvomhu, vaNewton vakawedzera zvikuru, ruzivo rwedu rwemasvomhu. Nharaunda dzavakabetsera kuwedzera ruzivo dzinosanganisira zvese mukubva mukarikurasi (calculus), pimanzvimbo nealgebra. Pamwe chete naGottfried Wilhelm Leibnizvakabatsira kuumba ruzivo rwedu rwekarikurasi - nyangwe vakashanda vakazvimiririra. Muchidzidzo chefundoyetsimba, vaNewton vakawanikidza kuti chiedza chichena hachisi cheruvara rimwe asi chakagadzirwa nemavara avakapa zita rekuti ma"primary colours" (mavara ekutanga). "Experimentum crucis" yavo inehumbowo hwedudzirazivo (theory) yavo yekugadzirwa kwechiedza murutsaudzo runoitika kana chiedza chichipfuura nemuzhumwi.
Mukudzidza kwekukuhamba (motion), mabhuku aNewton, "Philosophiæ Naturalis Principia Mathematica", akakosha zvikuru mufundoyetsimba yanhasi. Bhuku rekutanga mumabhuku acho rinopa uye rinotsanangura Mitemo yeruhambo yaNewton (motion) inganyorwa sezvizvi:
- Mutemo wekutanga: Pachinge pasina fosi rokunze rinotsimbira, mitumbi yose inoramba iri pakuzorora, kana pakuhamba kusingachinje kunotevedza gwara rakatwasuka. Izvi zvinoreva kuti mutumbi wakazorora unoramba wakazorora kusvika watekenyewa nefosi rokunze risina rimwe fosi rinorigadadza. Zvakare mutumbi uri kuhamba unoramba uri kuhamba nespidhi imwechete uye rudzivo rusingachinje kusvika apo unotekenyewa nefosi rokunze risina rimwe fosi rinorigadadza. Uyu mutemo unodanwazve kuti mutemo wechinepfu.
- Mitemo wechipiri: Apo mutumbi unohamba, rufangu rwawo a rwunotevedza rudzivo rwakati sambamba nefosi riri kutekenya; rufangu nefosi zvine muzasedimbu wekuteverana uye rufangu nehuremu zvine muzasedimbu wakasunama. Izvi zvinoreva kuti rufangu rwunokwira panokwira fosi uye rufangu rwunodzika panokwira huremu. Mutemo wechipiri uyu unonyorwa netsazaniso inotevera F = m.a
- Mutemo wechitatu: Pane fosi inodhaya yose pane imwe fosi inotsiva ine rudzivo rwakapesana kana kupikisana nefosi inodhaya. Izvi zvinoreva kuti kana mitumbi miviri ichiita mutsimba wefosi, fosi inodhaya nefosi inotsiva dzine huhombe hwakaenzana asi fosi idzi dzinongedza mativi akapesana.


text:
Maonero anosiyana nhai asi semaonero angu Zimdancehall haisi yemunhu no one owns it eehe varipo vanogona chaizvo bt vachafa vachiisiya kouya vamwe vopisa vopfuura.
Winky D Mudhara, Seh Calaz anogona, Souljah luv chimudhara, Sniper anoziva, Guspy usajairire. Ok by the way ini ndini aniko?
Ini im Alfred Hokonya Jnr aka Festbwon ndoda ngoma zvakaipa to da extend yekutozoimbawo ngoma dzangu bt as im writing handidi hangu kuita muimbi full tym. Ndogadzira mabeat neFruity Loops eeh ndostairaka.
Tocky Vibes ndokusimbisa wakaipa. Kana newe Lady Bee hauite naItana imi ndikaramba ndichinyora handingakupedzai bijai ngoma tinakirwe. King Alfred hamuita maDj acho makadziya mese.
Alright ndapedza hangu.


text:
Ungakurira Sei Dambudziko Rokutya Rufu?
Mhinduro yeBhaibheri
Zvakakodzera kuti titye rufu nokuti muvengi wedu uye tinotora matanho okuzvidzivirira. (1 VaKorinde 15:26) Asi kutya rufu zvisina basa nemhaka yenhema dzinotaurwa nevanhu kana kuti kutenda mashura zvinoita kuti vanhu vave “muuranda kwoupenyu hwavo hwose.” (VaHebheru 2:15) Kuziva chokwadi nezverufu kuchakusunungura pakutya rufu zvisina basa nokuti kunyanya kurutya kunoita kuti usafara muupenyu.
Chokwadi pamusoro pevakafa
Vakafa havana chavanoziva. (Pisarema 146:4) Haufaniri kutya uchifunga kuti kana wafa ucharwadziswa kana kuti kutambudzwa, nokuti Bhaibheri rinofananidza rufu nokurara.
—Pisarema 13:3; Johani 11:11-14.
Vakafa havakwanisi kutikuvadza. Kunyange vanhu vainge vakarimirana kumuganhu pavanofa vanenge vasisina simba. (Zvirevo 21:16) Bhaibheri rinoti “kuvenga kwavo negodo ravo zvakatoparara.”
—Muparidzi 9:6.
Munhu paanofa hazvirevi kuti zvatoperera ipapo. Mwari achamutsa vanhu vakafa kuti vararame zvakare.
—Johani 5:28, 29; Mabasa 24:15.
Mwari anovimbisa kuti “rufu haruchazovipo.” (Zvakazarurwa 21:4) Bhaibheri richitaura nezvenguva iyoyo rinoti: “Vakarurama vachagara nhaka yenyika, vachagara mairi nokusingaperi,” vasingazombotyi kufa.
—Pisarema 37:29.


text:
Nyanzvi Dzakadzidza Dzinobvuma Here Kuti Jesu Akamborarama?
Nyanzvi dzakadzidza dzine uchapupu hwakasimba hunoita kuti dzibvume kuti Jesu akamborarama. Nyanzvi dzinoongorora nhoroondo dzezvakaitika kare dzakararama muzana remakore rokutanga uye rechipiri dzakataura nezvaJesu nevaKristu vokutanga-tanga mubhuku rinonzi Encyclopædia Britannica ya2002 kuti: “
Mabhuku akasiyana-siyana anoratidza kuti kare kare kunyange vaya vaishora chiKristu havana kumbobvira varamba kuti Jesu aivako. Nyaya yokuramba kuti Jesu aivako yakatozotanga mumakore okuma1700 ava kunopera kusvikira pakutanga kwema1900, uyewo hapana umboo hunotsigira kuti Jesu haana kumbobvira ararama.”
Muna 2006, bhuku rinonzi Jesus and Archaeology rakati: “
Hapana nyanzvi yakadzidza inovimbwa nayo inoramba kuti muJudha ainzi Jesu mwanakomana waJosefa haana kumbobvira ararama; vakawanda vanobvuma kuti tava nemashoko akawanda anotibatsira kuti tizive dzidziso dzake uye mararamiro aaiita.”
Bhaibheri rinoratidza kuti Jesu munhu akamborarama. Rine mazita edzinza raakabva uye evemumhuri yake. (Mateu 1:1; 13:


text:
Sei Ndichifanira Kunyengetera? Mwari Achandinzwa Here?
Mhinduro yeBhaibheri
Hongu achanzwa. Zvakanyorwa muBhaibheri uye zvinosangana nevanhu muupenyu zvinoratidza kuti Mwari anonzwa minyengetero. Bhaibheri rinoti: “
[Mwari] achaita zvinodiwa navose vanomutya, achanzwa kuchemera kwavo kubatsirwa, uye achavaponesa.” (Pisarema 145:
Zvinotariswa naMwari kune vaya vanonyengetera kwaari
Kunyengetera kwaari, kwete kuna Jesu, Mariya, vasande, ngirozi, kana zvifananidzo. Jehovha Mwari chete ndiye “
Munzwi womunyengetero.”
—Pisarema 65:2.
Kunyengetera zvinoenderana nezvaanoda, kana kuti mitemo yake, yakanyorwa muBhaibheri.
—1 Johani 5:14.
Kunyengetera nomuzita raJesu, kuratidza kuti tinoremekedza chinzvimbo chake. “
Hapana anouya kuna Baba asi nokwandiri,” akadaro Jesu.
—Johani 14:6.
Kunyengetera tichiratidza kuti tine kutenda, uye tichikumbira kuti tiwedzerwe kutenda kwatinako.
—Mateu 21: 22; Ruka 17:5.
Kuzvininipisa uye kunyengetera nemwoyo wose. Bhaibheri rinoti: “
Jehovha akakwirira, uye anoona munhu anozvininipisa.”
—Pisarema 138:6.
Kuramba tichinyengetera. Jesu akati: “
Rambai muchikumbira, uye muchazvipiwa.”
—Ruka 11:9.
Zvisingatariswi naMwari kune vaya vanonyengetera kwaari
Rudzi rwako kana kwaunobva. “
Mwari haasaruri, asi murudzi rwose munhu anomutya uye anoita zvakarurama anogamuchirwa naye.”
—Mabasa 10: 34, 35.
Kuti wakapfugama here kana kuti hauna. Unogona kunyengetera kuna Mwari wakagara, wakakotamisa uso, wakapfugama, kana kuti wakamira.
—1 Makoronike 17: 16; Nehemiya 8:6; Dhanieri 6: 10; Mako 11:25.
Kunyengetera zvinonzwika kana kuti nechemumwoyo. Mwari anonzwa kunyange minyengetero inoitwa chinyararire.
—Nehemiya 2: 1-6.
Zviri kukunetsa zvikuru kana kuti zviduku. Mwari anokukurudzira kuti ‘
ukande kuzvidya mwoyo kwako kwose paari, nokuti iye ane hanya newe.’
—1 Petro 5:7.


text:
Chidzidzo 7
Misangano Yedu Yakaita Sei?
Pamisangano yechiKristu yepakutanga painyanya kuitwa zvinhu zvakadai sekuimba nziyo, kunyengetera uye kuverengwa nokukurukurwa kweMagwaro, pasina kana tutsika twaitevedzerwa. (1 VaKorinde 14:26) Unogona kutarisirawo zvinhu zvakadaro pamisangano yedu.
Mirayiridzo yacho inobva muBhaibheri uye inoshandisika. Pakupera kwevhiki, ungano imwe neimwe inoungana kuti inzwe hurukuro yeBhaibheri yemaminitsi 30 inotaura nezvekushanda kunoita Magwaro muupenyu hwedu uye munguva dzatiri kurarama. Tose tinokurudzirwa kufambirana nemukurukuri tichiverengawo mumaBhaibheri edu. Kana hurukuro yapera, panouya Chidzidzo che“Nharireyomurindi,” chinoitwa kweawa imwe chete, uye vari muungano vanobatanidzwa pakukurukurwa kwenyaya inobva muNharireyomurindi yokudzidza. Kukurukurirana uku kunotibatsira kushandisa mazano eBhaibheri muupenyu hwedu. Mashoko akafanana anodzidzwa muungano dzedu dzinopfuura 100 000 pasi pose.
Tinobatsirwa kuvandudza unyanzvi hwedu hwokudzidzisa. Pakati pevhiki tinounganawo manheru kuti tive nepurogiramu ine zvikamu zvitatu. Panotanga Chidzidzo cheBhaibheri Cheungano chemaminitsi 30, kukurukurirana kwemibvunzo nemhinduro kunoita kuti tinyatsonzwisisa pfungwa dziri muMagwaro uye uprofita hweBhaibheri. Panozotevera Chikoro chaMwari Choushumiri chemaminitsi 30 chinotanga nekukurukura chikamu cheBhaibheri icho ungano inenge yakafanoverenga. Vadzidzi vanenge vakanyoresa muchikoro chacho vanobva vazopa hurukuro pfupi. Anopa zano anenge achicherechedza kuti azotibatsira kuvandudza unyanzvi hwedu pakuverenga uye pakukurukura. (1 Timoti 4:13) Pakupedzisira paMusangano Webasa wemaminitsi 30, tinodzidza madzidzisiro atingaita vamwe Bhaibheri kuburikidza nehurukuro, mienzaniso, uye kubvunzurudza.
Paunopinda misangano yedu, hapana mubvunzo kuti uchafadzwa nemhando yedzidzo yeBhaibheri yaunowana.—Isaya 54:13.
Chii chaungatarisira kunzwa pamisangano yeZvapupu zvaJehovha?
Ndeipi misangano yedu inoitwa vhiki nevhiki yaungada kupinda nguva inotevera?


text:
VANHUKADZI hounoi mukana wekuti muhwinhe mibairo mikuru yakarohwa nechando mumakwikwi eKwayedza African Woman of the Year.
Tumirai mifananidzo yenyu makapfeka mbatya dzezvipfeko zvemuAfrica (African attire) kuKwayedza, bepanhau revanhu, kuti muve nemukana wekuhwinha mibairo inosanganisira zvitofu, mazakwatira emari pamwe chete nemachira ekusonesa zvimwe zvipfeko. Mifananidzo iyi ngaiperekedzwe nefomu rinenge rachekwa kubva muKwayedza.
Musakanganwe kupedzisa mutsara uri pafomu iri uye kuisa zita renyu, nhamba dzepamunogara pamwe chete nedzenhare. Zvakawanda nezvemakwikwi aya onai sekushambadzwa kwazvakaitwa pazasi. Mifananidzo inotumirwa ichaburitswa muKwayedza svondo rega-rega dakara tasvika pakuhwinwa kwemibairo gore rino.
Madzimai pindai mumakwikwi aya muhwine!


text:
Nhau 46: Masvingo eJeriko
Chii chiri kukoromora masvingo aya eJeriko? Anenge arovanywa nebhomba guru. Asika mumazuvawo vanga vasina mabhomba; vanga vasina kunyange pfuti. Ndirimwe nenji raJehovha. Ngatinzwei kuti zvakaitika sei.
Terera chinoudzwa Joshua naJehovha: ‘Iwe navarume vako vanorwa muchapoterera guta. Ripotererei kamwe chete zuva rimwe nerimwe kwamazuva matanhatu. Potererai neareka yesungano. Vaprista vanomwe vanofanira kufamba mberi kwayo vachiridza hwamanda dzavo.
‘Pazuva rechinomwe munofanira kupoterera guta kanomwe. Tevere ndokuridza nguva refu hwamanda, uye itai kuti ari wose adanidzire nokudanidzira kukuru kwehondo. Ipapo masvingo achakoromoka!’
Joshua navanhu vanoita zvataurwa naJehovha. Pavanopoterera, ari wose akati mwi-i. Hapana anotaura shoko. Chinongonzwika bedzi ndiko kurira kwehwamanda nomutsindo wetsoka dzinofamba. Vavengi vavanhu vaMwari muJeriko vanofanira kuve vaitya. Ungaona here bote iro rinorembera pawindi? Iwindi raaniko? Hungu, Rakabhi aita zvaakaudzwa kuita netsori mbiri. Mhuri yokwake yose iri mukati ichiona pamwe naye.
Pakupedzisira, pazuva rechinomwe, pashure pokupoterera guta kanomwe, hwamanda dzinorira, vanhu vokurwa vanodanidzira, masvingo anokoromoka. Ipapo Joshua anoti: ‘Urayai munhu ari wose muguta ndokuripisa. Pisai chinhu chiri chose. Chengetai bedzi sirivha, ndarama, ndarira nedare, ndokuzviisa mupfuma yetendi raJehovha.’
Kutsori mbiri, Joshua akati: ‘Pindai mumba yaRakabhi, uye mubudisei nemhuri yokwake yose.’ Rakabhi nemhuri yokwake vanoponeswa, sokumupikira kwakanga kwaita tsori.
Joshua 6:1-25.
Mibvunzo
- Jehovha anoudza varume vari kurwa uye vaprista kuti vaitei kwemazuva matanhatu?
- Varume vacho vanofanira kuitei pazuva rechinomwe?
- Sezvaunoona pamufananidzo, chii chiri kuitika kumasvingo eJeriko?
- Nei paine tambo tsvuku yakarembera nepahwindo?
- Joshua anoudza varume vari kurwa kuti vaitei kuvanhu vacho neguta ravo, asi zvakadini nesirivha, ndarama, ndarira, nedare?
- Tsori mbiri dzinoudzwa kuti dziitei?
Mibvunzo yokuwedzera
- Verenga Joshua 6:1-25.
Kufamba kwevaIsraeri vachipoterera Jeriko musi wechinomwe kwakafanana sei nebasa rokuparidza reZvapupu zvaJehovha mumazuva ano okupedzisira? (Josh. 6:15, 16; Isa. 60:22; Mat. 24:14; 1 VaK. 9:16)
Uprofita hwakanyorwa pana Joshua 6:26 hwakazadzika sei anenge makore 500 gare gare, uye izvi zvinotidzidzisei nezveshoko raJehovha? (1 Madz. 16:34; Isa. 55:11)


text:
Masanga (Mahwekwe)
Shoko rokuti masanga (chance meeting) rinoreva kusangana nemunhu kana chinhu musina kunge makazvironga kuti musangane. Vamwe vatauri vanoti mahwekwe asi mahwekwe anonyanya kutaurwa kana kuri kusangana nechinhu chakaipa.
Madimbu (fortunate coincidence) zvinoreva kusangana nerombo rakanaka kana kuti nechinhu chakarurama izvi zvichiitika pasina kunge parongwa kuti vichaitika.
Tsika[chinja | edit source]
- Chibodzwa chaakanisa zvaiva zvemasanga, bhora rakauya nekwaaiva rikabhambha kubva paari richinwa mugedhi.


text:
Mwedzi (mutumbi)
Mwedzi (moon) mutumbi uri muchadenga unopoterera Earth kamwe pamazuva makumi maviri nemanomwe (28). Mwedzi une boterekwa rinopoterera Rinopasi uchiita dendera rimwe (1) pamazuva 28.
Nhevedzwa dzeMwedzi[chinja | edit source]
Jenaguru - (Full Moon) izvi zvinoreva mazuva apo mwedzi unenge uchiwonekwa ose. Iyi ndiyo nguva yaitambwa jiti.
Jedzana - (New Moon) aya ndiwo mazuva apo mwedzi unenge uri mudiki. Vakare vaitenda kuti mvura inonaya pajedzana remwedzi. Vamwe vatauri vanoti njedzana.
Mhindo - aya mazuva gumi okupedzesera panhevedzwa dzemwedzi. Mwedzi waenda kumhindo: the moon is waning.


text:
Bere
Bere (Hyena in English) imhuka yemusango ine makamba matema nebrown inokura kusvika pamhumhu wembwa. Iyi mhuka inowanikwa muziwumbe zveAfrica neAsia. Bere imhuka inozivikanwa nokufamba usiku uye nemusana waro wakaita muteremuko unobva kumakumbo emberi uchidzika kuenda kumakumbo eshuru.
Bere rakasiyana nekatsi dzemusango pakuti rinobata dzimwe mhuka richishandisa mazino kwete makumbo ane nzwara sezvinoita mbada. Danga remapere rinesimba rokudzinga shumba kubva padzinenge dzavhima dzikabata mhuka yesango. Mapere anovhima nyati achikwanisa kuiwuraya; izvi zvinogoneka kana riri danga remapere.
Tsumo - Chinono chinengwe bere rakadya richifamba.
Mazita emhuri[chinja | edit source]
Kune mazita emhuri ane chekuita nebere. Mamwe ndiwo anoti: Bere, Mapere, Chipere, Beremauro.


text:
Gumbo Madyirapazhe
Mazvita Gumbo Maita zvenyu Madyirapazhe Shava huru yaka pamba Gona Gara ramasango Chipauro chamafuta Chikodza mhandara
Godza muto mhuru inobva Gona Vezheve tsuku VeRufura Mushukuru we Gona Vane chitanga chisisazari ngombe Chinotozara musi wezvita
Maita vari Masakadya Maita vari Njaidza Vari mhiri kwaNyazvidzi Vari Hwiri Vari Zvomutumbwe Vari Raubwi Vari Muharu huru Vari chikomo chaMabwazhe, Chisema, Sambiri
Chikara chapazhemwongo Chifambanamana Chifuramakuru Mazondo tinodya
Maita vari Svikire Maita vari Maturi Vari Chivende Vari Hubvumwe
Chipatsamakuru Godzamuto Shava yangu iyi Chitanga Chikanyamatope
Maita vari mupfukudza kunodyiwa boora nemuchirimo Vari Chikakatanwa Vari Boromoka Vari Mandira
Ganyamatope, hekani Madyirapazhe Kuti vane zhara vaponewo Hekani Musipa mareranherera Matsikapasi kuzorora kuvata Hekani Gutu Hekani weGona Ndisengei, senganhundwa Sengamusoro pane romo neziso Hekani Mhandamakanga Matakuradumbu Matangakumwa muviri une nyota Matsikapachena nepane rima Vatambi vomuganyiro
Bumazvirema, hekanhi Masengedzwa Teveratsimba mustvairo wezhira Hekani Murendo Mushayachirashwa Mafuta tinozora Runyanga igonangombe Gumbo mubhadha Dovo tinowadza Nyama tinodya, mukak tinomwa Muswe inhawo, ndove inodzura mumba Zvaitwa Chitova, mushukuru we Gonangombe Aiwa zvaitwa Gumbo, Chinemukukutu maKorekore


text:
Mwari
Mwari izita rinoshandiswa kutaura uyo akasika nyika nezvose zviri mairi uye chadenga nezvose zviri muchadenga. Iye Mwari ndiye akasika zvose zvinoonekwa pamwe nezvisingaonekwe. Vanhu vazhinji vane rudaviro rwekuti kuna Mwari. Hakuna munhu akamboona Mwari saka hakuna anoziva kuti chimiro chake chakaita sei. Marongerwo nemaitirwo akafanirwa kuita hukama pakati paMwari nevanhu zvinotsanangurwa zvakanakisa pamitemo gumi yaMwari.
Kuna Mwari mumwechete, musiki wezvese zvakasikwa, wakarurama zvisina magumo, ane hupenyu husingaperi, achizviratidza muhutatu; Mwari Baba, Mwari Mwanakomana, neMweya Mutsvene.
Zvinotendwa nemaKristu[chinja | edit source]
- Mwari mweya hakuna munhu akamboona chimiro chaMwari.
- Mwari haana mavambo, Mwari haana magumo.
- Jesu akazvarwa nemhandara yainzi Maria, uye Jesu mwana waMwari akazvarwa nesimba raMwari kwete remunhurume nemukadzi.
- Jesu akafa akamuka nezuva retatu.
- Jesu akakwira kudenga uko agere kurudyi kwechigaro choushe chaMwari.
- Mwari vakatumira Mweya Mutsvene wavo kune vanotenda, kuti Mweya wavo udzidzise vanotenda Shoko ravo, nokuvarangaridza shoko ravo.
Mazita aMwari[chinja | edit source]
Mwari vane mazita anosanganisira:
- Musiki weDenga naPasi;
- Mwari Samasimba;
- Mwari weHondo;
- Mwari Vanopa;
- Mwari Vanorapa;
- Wokutanga neWekupedzesera.


text:
Kuenda kumwedzi
Shoko rokuti kuenda kumwedzi kana kuti kutevera rinotaura tsika yekurasa ropa kubva panhengo yesikarudzi inoitika kumadzimai abva zera. Chiitiko ichi chinodzokorora mushure memazuva makumi maviri nemasere (28) zvichiitika kwemazuva anokwana mana kusvika matanhatu (4-6).
Vanhukadzi vanovamba kuenda kumwedzi pamakore ari pakati pegumi nemaviri kusvika gumi nematatu. Pachinyorwa chino, nguva iyi inovamba munhukadzi kuenda kumwedzi ichanzi mambamwedzi apa kureva mavambo ekumwedzi muchidimbu. Shoko rokuti mambamwedzi riri kutevedzera matauriro muchidimbu patinoti mambakwedza panzvimbo pokuti mavambo ekuedza. KuChirungu chiitiko ichi chokuvamba kutevera chinonzi menarche. Shoko rinoti men richireva moon kuLatin, arche richireva beginning.
Vanhukadzi vanozomira kumwedzi vave nemakore ekuberekwa ari pakati pemakumi mana nemashanu kusvika makumi mashanu nemashanu (45-55). Mukutaura kwemazuvaose kuguma kwekutevera kunonzi kuguma ura, pano pachawedzerwa izwi idzva rokuti gasamwedzi - iriyo inonzi menopause kuChirungu. Kana kuenda kumwedzi kwakasa, munhukadzi anenge asisabereke nenzira isina kupindira kwehunyanzvi hwe science pazviri.


text:
Myspokanechiro.com is currently hosted at Cloud Loadbalancing As A Service-lbaas. This domain is connected to IP address 162.209.41.182 which is hosted on a server that appears to be located in Chicago, United States. This site has a Google Pagerank of: 1. This domain is ranked number 14408159 in the world. It seems Myspokanechiro.com has about 24 daily visitors. Taking into account all these variables, we estimate the value of this website at: $51 USD.
Myspokanechiro.com's traffic graphs
There are no other relating domains.
ayspokanechiro, byspokanechiro, cyspokanechiro, dyspokanechiro, eyspokanechiro, fyspokanechiro, gyspokanechiro, hyspokanechiro, iyspokanechiro, jyspokanechiro, kyspokanechiro, lyspokanechiro, myspokanechiro, nyspokanechiro, oyspokanechiro, pyspokanechiro, qyspokanechiro, ryspokanechiro, syspokanechiro, tyspokanechiro, uyspokanechiro, vyspokanechiro, wyspokanechiro, xyspokanechiro, yyspokanechiro, zyspokanechiro, maspokanechiro, mbspokanechiro, mcspokanechiro, mdspokanechiro, mespokanechiro, mfspokanechiro, mgspokanechiro, mhspokanechiro, mispokanechiro, mjspokanechiro, mkspokanechiro, mlspokanechiro, mmspokanechiro, mnspokanechiro, mospokanechiro, mpspokanechiro, mqspokanechiro, mrspokanechiro, ... Show all misspelling options for: Myspokanechiro


text:
Vana
Vana (children in English) izwi rinoreva vanu vakazvarwa naBaba naMai. Rinoshandiswazve kureva vanhu vachiri vadiki vari pasi pezera remakore gumi nemanomwe (18). Takatarisana nevanhu vana vanotarisirwa kuti vange vachiri pasi pehutongi hwevabereki vavo, vachichengetwa nekutungamirwa nevabereki vavo. Zera rokunge vanhu vachinzi vana rinosiyana nokusiyana kunoita: tsika, nyika, rudzi, chitendero, zvichingodaro.
Kuchitendero chechiJudah munhu anoyaruka kunzi akura ava murume kana kuti mukadzi pamakore gumi nematatu (13) ekuberekwa; panguva iyi panoitwa mabiko anonzi barmitzvah kana kuti batmitzvah.
Tsika[chinja | edit source]
- Vana chipo chibva kuna Mwari.
- Vana vemusanya uno havana tsika. Apa kureva: The children of today have no manners.


text:
Kurima neMombe
Zvinodiwa pakurima nemombe[chinja | edit source]
Joko (yoke) - iri idanda rakavezwa rikakwenenzverwa rinoturikwa pamutsipa wemombe kuti dzive dzinokwanisa kuzvuva gejo. Kumativi maviri kunoperera Joki kune nzvimbo mbiri dzine zvikeyi panova panoboperwa mombe kuti joki risimbe mutsipa wembombe usasiyana nejoki. Zvikeyi zvakagadzirwa nemapuranga maviri anopinzirwa akarurama pajoki akataramukana nhambwe inosvika 30-32centimetre Zvikeyi zvakapamhamha kuita 4-5 centimetre uye zvine nzvimbo dzakachekwa apo panoboperwa zvitorobho. Nzvimbo dzokubopera zvitobho dzinokwanisa kuva mbiri kana nhatu pachikeyi chimwe kuitira kuti tikwanise kubopa mombe dzine mitispa yakakura zvakasiyana.
Gejo - iri ndiro badza resimbi rinokwehwa nemombe richitiginura pasi nokupindura ivhu.
Tyava (whip) chinorukwa netambo dzerwodzi runosvuurwa kubva pamiti yakaita semupfuti, musasa, munhondo zvichingodaro. Tyava chinokwanisa kurukwa netambo nhatu (gurumbindo) kana ina (mhumburu).
Mombe - nguva zhinji mhando yemombe inoshandiswa inenge iri, dhonza kana kuti ngavi. Idzi dzinenge dziri mombe hono dzakatenhwa kuti dzisabereka, izvi zvichibatsirawo kuti dzive mombe dzakapfava kana zvichienzaniswa nemabhuru kana kuti handira. Vamwewo vanoshandisa mombe nzvari, matsiru nemhou pakurima; izvi zvinoitwa kunyanya pasina ngavi mudanga. Mombe yasvika pazera rokuti ichitanga kupingudzwa inonzi jong'osi.
Kupingudza (training or breaking an oxen) - iri izwi rinoreva kudzidzisa mombe isina kumbobvira yakabopwa kuti igone kutevera zvinodiwa nemukokeri ari kushanda nayo. Izvi zvinosanganisira kuti: mombe ive inopfava painosungwa tambo ichinobopwa pajoko, kutevera mashoko anotaurwa nemukokeri sokuti mombe idzoke shure kana mukokeri adaro. Mombe dzinobopwa dzinopingudzwa kusvika pamatanho akasiyana zvichienderana neari kupingudza.
Tambo - dzinosiyana zvichibva nokuti munhu awana pakadii. Kune tambo: dzakarukwa nerwodzi; tambo dzedehwe rakasukwa rakaomeswa; tambo dzeshinda yakasimba zvichingodaro.
Mukokeri uyu munhu anotungamira mombe achiita kuti dzifambe nenzira yekuri kuitwa basa racho. Mombe kana dzapingudzwa dzinokwanisa kusvika padanho rokuti panenge pasisadiwe mukokeri zvikurusei pamabasa ari nyore sekurima negejo.
Mutyairi - uyu ndiye munhu anenge ari kukarira mombe kuti dzishande nesimba imwe nguva achirova mombe netyava kuti dzifambise dzisakorondoke. Munhu mumwe ari pagejo anogona kuva mutyairi panguva imwe chete zvichienderana nokuti mombe dzakapingudzwa dzikaziva basa zvakadini uye kuti iye akabata gejo anobata basa zvakadii ari ega.


text:
Ungada here kuverenga nyaya ino mumutauro we%%?
Hongu
Kwete
Bhaibheri repaIndaneti
SHANDURO YENYIKA ITSVA YEMAGWARO MATSVENE
Ungada here kuverenga nyaya ino mumutauro we%%?
Hongu
Kwete
40 Zvino pashure pezvinhu izvi, mudiri+ wamambo weIjipiti nomubiki vakatadzira ishe wavo mambo weIjipiti.+
2 Farao akatsamwira vakuru vaviri vaimushandira,+ mukuru wevadiri nomukuru wevabiki.+
3 Naizvozvo akavaisa mujeri reimba yomukuru wevarindi,+ mujeri,+ nzvimbo umo Josefa akanga ari musungwa.
4 Mukuru wevarindi akabva agadza Josefa kuti ave navo kuti avashandire;+ uye vakaramba vari mujeri kwemazuva akati.
5 Zvino vaviri vacho vakarota hope,+ mumwe nomumwe hope dzake pausiku humwe chete,+ mumwe nomumwe hope dzake dzine kududzirwa kwadzo,+ mudiri nomubiki vamambo weIjipiti vakanga vari vasungwa mujeri.+
6 Josefa paakapinda mavaiva mangwanani, akaona kuti vakanga vakasuruvara.+
7 Akatanga kubvunza vakuru vacho vaishandira Farao vaaiva navo mujeri reimba yatenzi wake, achiti: “Nei zviso zvenyu zvakasuruvara nhasi?”+
8 Ivo vakati kwaari: “Tarota hope, asi hatina mududziri.” Naizvozvo Josefa akati kwavari: “Kududzira hakusi kwaMwari here?+ Ndapota, rondedzerai hope dzacho kwandiri.”
9 Zvino mukuru wevadiri akarondedzera hope dzake kuna Josefa, akati kwaari: “Muhope dzangu, ndaona pamberi pangu pane muzambiringa.
10 Pamuzambiringa wacho panga pane matavi matatu, uye waita sokuti wanga uchitungira.+ Maruva awo abuda. Masumbu emazambiringa acho aibva.
11 Kapu yaFarao yanga iri muruoko rwangu, ndikatora mazambiringa acho ndikaasvinira mukapu yaFarao.+ Pashure paizvozvo ndaisa kapu yacho muruoko rwaFarao.”+
12 Josefa akabva ati kwaari: “Uku ndiko kududzirwa kwadzo:+ Matavi matatu mazuva matatu.
13 Mazuva matatu kubva zvino Farao achakusunungura okudzorera pabasa rako;+ uye uchaisa kapu yaFarao muruoko rwake, sezvawaiita pawaiva mudiri wake.+
14 Asi pazvinongokufambira zvakanaka, ndapota undiyeuke,+ undiitire mutsa worudo, uudze Farao nezvangu,+ uye undibudise muimba ino.
15 Nokuti chokwadi ndakabiwa kunyika yevaHebheru;+ uye kunowo handina kumboita chinhu chavangandiisira mugomba rejeri.”+
16 Mukuru wevabiki paakaona kuti akanga adudzira chinhu chakanaka, iyewo akati kuna Josefa: “Iniwo ndanga ndichirota, ndikaona tswanda nhatu dzechingwa chichena dzanga dziri pamusoro wangu,
17 uye mutswanda yepamusoro manga mune zvokudya zvemarudzi ose zvaFarao,+ zvinobikwa nomubiki, uye panga pane shiri+ dzanga dzichizvidya mutswanda yanga iri pamusoro wangu.”
18 Josefa akabva apindura, akati: “Uku ndiko kududzirwa kwadzo:+ Tswanda nhatu mazuva matatu.
19 Mazuva matatu kubva zvino, Farao achakusunungura obvisa musoro wako pauri uye achakuturika padanda;+ shiri dzichadya nyama yako dzichiibvisa pauri.”+
20 Zvino zuva rechitatu raiva zuva rokuberekwa kwaFarao,+ akaitira vashandi vake vose mutambo, akasunungura mukuru wevadiri nomukuru wevabiki pakati pevashandi vake.+
21 Naizvozvo akadzosa mukuru wevadiri pabasa rake rokuva mudiri,+ uye iye akaramba achiisa kapu muruoko rwaFarao.
22 Asi akaturika mukuru wevabiki,+ sezvavakanga vadudzirwa naJosefa.+
23 Zvisinei, mukuru wevadiri haana kuyeuka Josefa asi akamukanganwa.+
© 2014 Watch Tower Bible and Tract Society of Pennsylvania.
|


text:
Ngokwapi Kwatingawana Mupinguro ku Mubvunjo Mukuru jo Upenyu?
Mupinguro jinowanika mu . . .
siensia?
firozofia?
Bhaibheri?
UMWE MUTARI WO BHAIBHERI WAKATI KUNA MWARI
‘Ndipenyi kuzwisisa . . .Cokwadi, ndiwona maambo o mazwi enyu.’
Bhaibheri riri kupa mupinguro ku mamirioni o vandhu.
Maidakarira kuva umwe wavo here?
Web site jw.org ingamubesera.
VERENGANYI masoko aya mu interneti
VONANYI vhidiyo jakacijikira mu Bhaibheri
KHOPANYI mabhuku
Bhurushura Masoko Akanaka Anobva kuna Mwari!
Marevhista Ndharireyomurindi zve Despertai!
PA MUBVUNJO IJI, NGOWAPI UNOMUTAMBUJA MANINGI?
Wananyi mupinguro yo Bhaibheri yo mubvunjo iji pa jw.org/ndc.
(Endanyi panoti ENSINOS BÍBLICOS › PERGUNTAS BÍBLICAS RESPONDIDAS)


text:
HARARE
—
Mumwe mudzidzi wepa University of Zimbabwe amiswa pamberi pedare neChitatu achipomerwa mhosva yekuita zvisina maturo zvingangokonzera nyonganyonga munyika mushure mekunge anyorera Baba Jukwa tsambambombozha achikumbira zvombo zvehondo.
Izvi zvinotevera kusungwa kwemupepeti webepanhau re Sunday Mail, Va Edmund Kudzayi, avo vari kupomerwa mhosva yekushandisa peji repadandemutande pa Facebook vachinzi vaironga zvekupidigura hurumende.
Va Romeo Musemburi vamiswa pamberi pedare vachipomerwa mhosva yekuita zvisina maturo kana kuti criminal nuisance mushure mekunzi vakakumbira pfuti dzehondo kuna Baba Jukwa.
Muchuchisi panyaya iyi, Va Michael Reza, vati Va Musemburi, avo vane makore makumi maviri ekuberekwa, uye vari zvakare mudzidzi wezvidzidzo zvehupfumi pa University of Zimbabwe, vakanyora tsambambozha kuna Baba Jukwa vachiti vanoda pfuti dzekuti vagopinda mumigwagwa vachirwira hutongi hwejekerere munyika.
Mutongi wedare, Va Vakayi Chikwekwe, vati Va Musemburi, avo vanga vakamiririrwa naVa Tonderai Bhatasara, vadzoke kudare musi wa 16 Chukunguru.
Va Chikwekwe vati nyaya yakatarisana naVa Musemburi yakakura kwazvo nokudaro vati musungwa asvitse chikumbiro kudare repamusoro kana achida kutongwa achibva kumba kwake.
Va Musemburi vave munhu wechitatu kuvharirwa mutirongo nenyaya yaBaba Jukwa zvichitevera kusungwa kwakaitwa VaKudzayi nemukoma wavo Phillip.
Hurumende inoti Va Edmund Kudzayi nemukoma wavo vaironga zvekupidigura hurumende vachishandisa peji repadandemutande pa Facebook rinozivikanzwa nezita remadunhurirwa rekuti Baba Jukwa.
Hurumende inotiwo vaviri ava vakashambadzira mashoko anosvibisa zita rayo pamwe nekuzvidza mutungamiri wenyika Va Robert Mugabe.
Asi Va Kudzayi nemukoma wavo vari kuramba mhosva dzavari kupomerwa idzi.
Zvichakadai, chikumbiro chaVa Edmund Kudzayi chekuti vatongwe vachibva kumba kwavo chakatarisirwa kunzwikwa neChina muHarare.
Nyaya Ina Thomas Chiripasi


text:
Mburungwa
Muchidzidzo chePimanyika, mburungwa (Sphere) izwi rinoreva chiumbwa chakaurungana kuita bhora. Vamwe vatauri vanoti chimburungwa, mburungwa kana kuti urungano. chiso cheurungano chine nhambwe dzakaenzana kubva pamboni (centre) remburumbwa; nhambwe iyi inodanwa kunzi taramunyongo, (radius).
Zvinhu zvine kuumbwa kwemburumbwa zvinosanganisira: bhora, mazhanje nemimwe michero uye Rinopasi ratigere.
Mburungwagama ndiyo inonzi hemisphere kuEnglish.
Kabhora kadiki kakapfava kanonzi mbungo - muenzaniso tennis ball.


text:
Ungada here kuverenga nyaya ino mumutauro we%%?
Hongu
Kwete
Bhaibheri repaIndaneti
SHANDURO YENYIKA ITSVA YEMAGWARO MATSVENE
Ungada here kuverenga nyaya ino mumutauro we%%?
Hongu
Kwete
23 Zvino upenyu hwaSara hwakava makore ane zana nemakumi maviri nemanomwe. Ndiwo aiva makore oupenyu hwaSara.+
2 Naizvozvo Sara akafira muKiriyati-abha,+ kureva Hebroni,+ munyika yeKenani,+ Abrahamu akapinda kuti acheme Sara nokumusvimhira misodzi.
3 Abrahamu akabva asimuka pamberi panyakufa wake, akataura nevanakomana vaHeti,+ achiti:
4 “Ndiri mutorwa uye anobva kune imwe nyika pakati penyu.+ Ndipeiwo nzvimbo yemakuva ive yangu pakati penyu kuti ndivige nyakufa wangu ndisamuona.”+
5 Vanakomana vaHeti vakapindura Abrahamu, vachiti kwaari:
6 “Tinzwei, ishe wangu.+ Muri jinda raMwari pakati pedu.+ Vigai nyakufa wenyu munzvimbo yedu yemakuva yakanaka kwazvo pane dzose.+ Hapana mumwe wedu achakunyimai nzvimbo yake yemakuva kuti akurambidzei kuviga nyakufa wenyu.”+
7 Abrahamu akabva asimuka, akakotamira vanhu vomunyika yacho,+ vanakomana vaHeti,+
8 akataura navo, achiti: “Kana mweya yenyu ichibvuma kuti ndivige nyakufa wangu kuti ndisamuona, nditeererei uye ndikumbirirei Efroni mwanakomana waZohari,+
9 kuti andipe bako rake reMakpera,+ riri pamucheto womunda wake. Ngaandipe iro nokuda kwesirivha yakaringanira pakati penyu kuti rive nzvimbo yangu yemakuva.”+
10 Zvino, Efroni akanga akagara pakati pevanakomana vaHeti. Naizvozvo Efroni muHiti+ akapindura Abrahamu vanakomana vaHeti vachinzwa vaine vose vaipinda pagedhi reguta rake, achiti:+
11 “Aiwa, ishe wangu! Nditeererei. Ndinokupai munda wacho, uye ndinokupai bako riri mauri. Ndinokupai iro vanakomana vevanhu vokwangu vachizviona.+ Vigai nyakufa wenyu.”
12 Abrahamu akabva akotama pamberi pevanhu vomunyika yacho
13 akataura naEfroni vanhu vomunyika yacho vachinzwa, achiti: “Aiwa—kutoti iwe, ukanditeerera! Ndichakupa chitsama chesirivha nokuda kwomunda wacho. Chitore,+ kuti ndivige nyakufa wangu imomo.”
14 Efroni akabva apindura Abrahamu, achiti kwaari:
15 “Ishe wangu, nditeererei. Chikamu chomunda chinokosha mashekeri esirivha mazana mana, chii pakati pangu nemi? Naizvozvo vigai nyakufa wenyu.”+
16 Naizvozvo Abrahamu akateerera Efroni, Abrahamu akayerera Efroni chitsama chesirivha chaakanga ataura vanakomana vaHeti vachinzwa, mashekeri esirivha mazana mana zvichienzanirana nemari yevatengesi.+
17 Nokudaro munda waEfroni waiva muMakpera, iri pakatarisana neMamre, munda nebako raiva mauri nemiti yose yaiva mumunda wacho,+ yaiva mukati memiganhu yawo yose kumativi ose, zvakasimbiswa+
18 kuna Abrahamu zvikava zvinhu zvake zvaakatenga vanakomana vaHeti vachiona pakati pavose vaipinda pagedhi reguta rake.+
19 Pashure paizvozvo Abrahamu akaviga Sara mudzimai wake mubako romunda weMakpera pakatarisana neMamre, kureva Hebroni, munyika yeKenani.+
20 Nokudaro munda wacho nebako raiva mauri zvakasimbiswa nemaoko evanakomana vaHeti kuna Abrahamu kuti ive nzvimbo yake yemakuva.+
© 2014 Watch Tower Bible and Tract Society of Pennsylvania.
|


text:
Baradzarudzi
Shoko rokuti baradzarudzi (genocide kuChirungu) rinoreva chirongwa chakanangana nokuparadza vanhu verumwe rudzi vanhu ava vachiurayiwa nenzira yakarongwa neavo vanenge varangana kuti vaite huipi hwakadaro. Chiitiko chebaradzarudzi chakaitika kuEurope panguva yeHondo yePasirose yeChipiri apo pakaurayiwa maJudah vanosvika mamiriyoni matanhatu (6m) vakapondwa nemawuto aitungamirwa naAdolf Hitler. Nhoroondo yejambwa iri inowanikwa pachinyorwa chinonzi rutsvamhumburu.
Baradzarudzi rakaitikawo zvakare munyika yeRwanda apo pakava nekupondwa kwemhomho yevanhu verudzi rwechiTutsi vachipondwa nevanhu verudzi rwechiHutu mugore 1994. Izvi zvakaitika kwenguva inokwana mazuva zana (100); nhamba inomisikidzwa yevanhu vakapondwa iri pakati pe 500,000 kusvika 1,000,000 vari chikamu chemakumi maviri pazana (20%) chevagari vemuRwanda panguva iyoyo.


text:
Huronyo
Huronyo imvura dzinobudisa nevarume kana vapedza kusvira kana kuti kuchaya bonyora. Mvura iyi ine ruvara ruchena, uyezve yakada kufanana nemadzihwa.
Kukora kana kutetepa kweuronyo kunoenderana nekuti murume uyu anga ava nenguva yakareba zvakadini asati arara nemukadzi. Varume vanobuda mumifananidzo yePono vanobudisa uronyo hwakawanda ungatoti munhu ari kuweta. Vanomwa mapiritsi anoita kuti uronyo hubude hwakawanda. Vakadzi venyika dzekumadokera vanowanzomwa uronyo hwemurume uye vanoti ivo hunoita sekuti hune munyu.


text:
United Kingdom
United Kingdom (muchiShona: Bhuriteni) inyika iri kumadokero kweEurope uko kunobva vanhu vanotaura Chirungu, kunova ndiko kwakabva madzitateguru vevanhu vanogara kunyika dzinoti USA, Australia, neCanada.
Guta guru reBhuriteni iLondon.
Inosi zivikanwa nezita rekuti Bhuriteni kana UK. Nyika iyi inosanganisira matunhu anoti Scotland, Wales, Ireland yekumaodzanyemba neEngland. Nyika iyi yakavambwa nezvitsuwa zveGreat Britain, maodzanyemba-mabvazuva echitsuwa cheIreland netumwewo tutsuwa twakawanda. Dunhu remaodzanyemba Ireland ndiro rega dunhu reUK rinemuganhu panyika neimwe nyika - nyika yeIreland. Kunze kwamuganhu panyika uyu, nyika yeUK yakapoteredzwa nemakungwa anoti gungwa Atlantic, North Sea, English Channel neIrish Sea.
Nyika iyi ina mambokadzi anonzi Queen Elizabeth anova mutungamiri wenyika.


text:
Mazita eMhuri
Chinorwa chino chinotaura zvinoreva mazita emhuri dzeChishona dzemuZimbabwe. Mazita achadudzirwa pano ndeayo anenge akati hwandei.
C[chinja | edit source]
Chebundo - iri izita rinopiwa munhu asingagare pamba, mugaradzakasungwa.
Chiguvare, Chipare - (door sill, threshold) iri ipuranga rakachinjika pamusuwo paunoyambuka kubva panze kupinda mumba. Chikwavaire - munhu mupfumi, njonda.
Chenje - zvinoreva mbesa dzemhando imwe dzisina kusanganiswa. Sokuti chibage chenje chinenge chiri chibage chega.
Chimwanda - (bundle or grass) zvinoreva dzama rehuswa zvikurusei huswa hunoshndiswa kupfirira denga remba.
Chinhoi - aka kapuka kaya kanonzi chitaitai - fire-fly.
Chirau, Chiro - iyi inzvimbo inorara mapfeni.
D[chinja | edit source]
Dowera Dutiro - iri zita rinokwanisa kunge riri remumhu aidutira hwahwa achinwa zvakapfuuridza.
G[chinja | edit source]
Gambe - hari inoshandiswa kubikira doro.
Gambinga - garwe gono rachembera.
Gwanha - iri ishizha remuriwo rakomba risisina kufanira kuti ritanhwe kana kubikwa.
Gweshe - ibanga rakagomara kana banga rinoshandiswa kucheka mupunga kana rukweza.
Gumbi - shoko iri rinoreva danga kana boka remombe dzakawandasa.
H[chinja | edit source]
Handisumbe (I do not hesitate) rinotaura munhu asingazengurire kana kuzeza kuita chinhu.
Hwedza - izvi zvinoreva chiumbwa chakavezwa nemuti chinokamirwa mukaka.
J[chinja | edit source]
Jera - iri zita rinodaro richibva pashoko rokuti jerandoga rinoreva mukono wegudo kana handira inogara kana kufamba yega.
M[chinja | edit source]
Made - Kuita zvinhu nenzira inosiya vamwe vataika. (tricky way of acting). Tsuro ine made painodzinganiswa nembwa inosvetuka kuti isasiya hwema hwayo pavhu.
Madongorere, Matongorere (Peeping) izvi zvinotaura munhu ane katsika kekudongorera.
Madyangwe - (pranks, jokes) zvinoreva jee, saka munhu ane zita iri anenge ari munhu anoita zvinosetsa vanhu.
Mudzamba - masese edoro - beer sediment.
Madzimbamuto - munhu anotora muriwo kana usavi hwakawanda kudarika mugove wemunhu umwe. Vamwe vatauri voti anokambura.
Maminimini, Marere - izvi zvinhu zvinoshamisa, zvakarurama - astonishing and marvelous things.
Mudzamba - bota rakabikwa kuchishandiswa hupfu hune mukaka panzvimbo yemvura.
Madzudzo - iri rinoreva kuva nezvinonetsa pfungwa.
Makumbe - iri zita rinotaura munhu anotora nokuunganidza kose kaawana.
Mangwende (one who trembles) iri zita rinotaura uyo anogwenda pakutya
Mapereke - (generous person) zita iri rinotaura munhu anopa zvakanyanya asinganyime.
Marambakuyana - zvinoreva munhu anoramba kuyanana kana kuregererana.
Mashakada - (boiled maize grain) zita iri rinoreva mangayi.
Mushininga - (hard work) shoko iri rinoreva basa rinorema, rakaoma.
Masona - ( person who exaggerates) zita iri rinopiwa munhu anowedzeredza pakutaura nyaya.
Matimba, Mangisi - (sweet beer) iri idoro rinotapira.
Mbanga - zvinoreva bhegi rinorukwa netambo.
Mazvimbakupa (one who yearns to give) zvinotaura munhu ane chishuvo chekupa - apa kuzvimba kusiri kukuvara kwenyama asi chishuvo - yearning.
Mbirimi (industrious person, champion) munhu anoshanda basa nemazvo asina nungo.
Mudede zvinoreva chibage chinyoro chave kuda kusvika pakusimba kwekuti chidyiwe.
Munemo - (playfullness) kureva munhu ane maitiro ekuda kutamba, nekusekesa vanhu.
T[chinja | edit source]
Tizora - chigero.
Z[chinja | edit source]
Zanza, Dzanza - zvinoreva ganho (bhasiketi) rasakara.


text:
Ngwarati
Ngwarati (sable in English) imuka yemusango iri mumhuri yenhoro. Mhuka iyi ine ruvara rwutema (black) nedumbu jena (white). pachiso chayo ine mutandamhno mutema nemitsetse mitema inobva kumaziso ichienda kumuromo. Muromo wepasi unennge uri muchena. Ngwarati ine nyanga dzakasvonaka dzine tesva dzichidzokera kumashure.
Tsika[chinja | edit source]
"Zvaiwana ngwarati" - kureva kuti uya anombozviti ndini ndinogona zvamuwanawo nhasi.
Chikwata cheRubgy cheZimbabwe chinodanwa kunzi "Sables" - iriyo ngwarati.


text:
Muchidzidzo fundoyetsimba, Spidhi (Speed) izwi rinodudza nhambwe yafambwa paumwe hwechiyero chenguva. Spidhi ine tsazaniso inoti Spidhi = (nhambwe/nguva); uye une chiyero chinonzi mita pa sekondi (m/s) Spidhi hautarisi kuti nhambwe yafambwa pakatwasuka here nokuti hauna rudzivo runopimwa - uku ndiko kusiyna kwacho nemuchacha.
Spidhi unonyanya kushandiswa mungoro dzemoto kuti mutyairi azive kuti garimoto rake riri kumhanya zvakadii. Nyika zhinji dzine mitemo inobata Spidhi yema garimoto zvichienderana nenzira yacho. Vatyairi vanofanira kutarisa Spidhi kuti vasabatwa nemhosva.


text:
Mweya Mutsvene
Muchitendero chechiKristu, Mweya Mutsvene ishoko rinoshandiswa kureva mweya waMwari uyo anenge ari Mwari ari kubata panyika kune vakatenda kuna Jesu Kristu. Mweya Mutsvene uyu haaonekwe nemaziso asi vanotenda vanomuziva kuburikidza nemabasa ake mavari.
Bhaibheri rinoonesa kuti Mweya Mutsvene akanga aripo kubvira pakutanga apo panonzi muna Genesis 1 verse 2 'Mweya waMwari wakanga achigara pamusoro pemvura'. Zvakare kuTestamente Yakare Mweya Mutsvene anoonekwa achibata kuburikidza neavo vaiProfita.
Mabasa aMweya Mutsvene[chinja | edit source]
Mabasa anoitwa naMweya Mutsvene anosanganisira:
- Kudzidzisa Shoko raMwari.
- Kuyeuchidza Shoko raMwari nekururama kwake.
- Kuzivisa vatendi pfungwa dzaMwari neizvo zviri kuitwa kana kuti zvichaitwa naMwari.
- Kubata muvatendi kuburikidza nezvipo zvaMweya Mutsvene.


text:
Chisuvi chemvura
Muchidzidzo cheTaranyika, chisuvi chemvura (watershed in English) zvinoreva nzvimbo yakakwirira yokuti kumativi ayo nzizi dzinoyerera dzichienda kwakasiyana. Nokumwe kutaura nzvimbo yakakwirira inopatsanura nzizi inonzi muzanda.
Somuenzaniso muZimbabwe chisuvi chemvura chinotevedza nzvimbo dzakakwirira pakavakirwa maguta anoti: Harare; Chegutu; Kadoma; Kwekwe; Gweru neBulawayo.
Kune rimwe divi nzizi dzinoyerera dzichienda kuMaodzanyemba kunodira kuna rwizi Zambezi. Nzizi dzinoti: rwizi Mazowe; rwizi Munyati; rwizi Hunyani dzinoyerera dzichinodira muna Zambezi.
Nekune rimwe divi dzinoyerera dzichienda mabvazuva dzichinodira muna Rwizi Runde naRwizi Save. Divi iri rine nzizi dzinoti: rwizi Tokwe; rwizi Chiredzi; rwizi Mutirikwe dzine mvura inonopinda kuMozambique ichinodira kugungwa reIndian Ocean.


text:
Ethiopia
Ethiopia inyika yakakomberedzwa nedzimwe inowanikwa muDunhu reNyanga yeAfrica. Ethiopia yakaganhurana nenyika dzinoti: Eritrea iri kumaodzanyemba nemaodzanyemba kwakadziva kumabvazuva; Djibouti ne Somalia kumabvazuva; Sudan neSouth Sudan kumadokero neKenya kuchamhembe. Kuchienzaniswa nyika dzakakomberedzwa nedzimwe, Ethiopia ine vagari mamiriioni 93 ndiyo iri pakutanga pahuwandu hwevagari Pasirose, uye ndiyo yechipiri muAfrica pahuwandu hwehugari hwevanhu. Nharaunda yeEthiopia yakakura maskweya ekiromita 1,100,000; gutaguru remo rinonzi Addis Ababa.


text:
Gudo
Gudo (baboon in English) imhuka yemusango yakafanana netsoko. mkudo ane mumhu unosiyana zvichienderana nerudzi rwegudo racho. makudo ari kuGuinea akareba 50cm uye ane huremu hunoita 14kg; makudo ari kuno kuChamhembe kweAfrica akareba 120cm uye ane huremu hunoita 40kg.
Tsumo[chinja | edit source]
- Gudo guru peta muskwe vapwere vagokuremekedza.
- Charovedzera charovedzera gudo rakakwaira mawere kwasvipa.
- Jerandoga zvinoreva mukono wegudo unogara woga. Izwi iri rinoshandiswawo kutaura handira kana dzimwewo mhuka dzinogara dzoga.
Zvinoita sekunge gudo rakabata pfungwa dzevanhu kunyanya nemaitiro aro kana kuti maramiro aro. MuChiShona gudo rine mazita akanyanya kuwanda. Mamwe mazita ndiwo anoti: bveni; diro; dede.
Muimbi Oliver Mtukudzi wakaimba, "Gudo munorivengerei, gudo haridye husiku? Nhunzi wawapumha ndiye anopa zvirwere".
Mazita emhuri nenzvimbo[chinja | edit source]
Kune mazita emhuri ane chitsama ane chekuita negudo. Mamwe ndiwo anoti: Nyamapfeni, Dirorimwe, Jerandoga, Chiro, zvichingodaro (zvd).
- Pamugwagwa unobva Concession uchienda kuMvurwi pane musha une zita rokuti Muswewenhede. Vamwe vatauri vanoti iri zita raifanirwa kuti Muswewedede - kureva muswe wegudo.


text:
MURUME wechidiki wemumusha waMuzunza, kwaKatsukunya mudunhu reMutoko akagara nhaka amai vake baba vari vapenyu – vaviri ava ndokutosvika pakuita mwana vose uye ari kuti baba vake ndivo vakamukurudzira kuita chipini ichi mushure mekunge vamuti "havachabaka moto".
Zvikomborero Tome (35) naamainini vake, Joyce Katiyo (39), vakatomiswa mudare redzimhosva reMutoko Magistrate Court, vose vakapihwa chirango chekushanda vachibva kumba uye pasina muripo nekuda kwemakunakuna aya.
Mudare iri, vaviri ava vakabvuma mhosva yekuti vanodanana zvisinei kuti havana kudura kuti vakatoita mwana vose izvo vakazoudza kuKwayedza nemusi weChipiri svondo rino.
Vose vakapihwa mutongo wavo nemusi wa26 Chikunguru.
Kwayedza yakashanyira vaviri ava kumba kwavo uko vave kugara vose mushure mekushaika kwababa vepamusha apa munaChikumi gore rino.
Zvikomborero naJoyce vakataura kuti vange vave nemakore maviri vachidanana kusvika panguva yakazoshaika baba vepamusha apa.
Vakazosungwa apo mapurisa akanyeverwa neveruzhinji, ndokuzoendeswa kudare.
Zvikomborero naJoyce vakasvikirwa nevatori venhau kuma6 zuva rodoka vachibva kuchikoro cheKatsukunya nekukiriniki yeKatsukunya uko vari kushanda sechirango chemutongo wavakatemerwa nedare chekushanda maawa 210 pamunhu woga-woga.
Joyce ari kushanda ari kukiriniki uyuwo Zvikomborero achishandira kuchikoro. Joyce anga ari mudzimai wababa vaZvikomborero, VaBenny Muzunza, avo vakashaika vave nemakore anodarika 80 okuzvarwa.
Mudzimai waZvikomborero anonzi akatotiza pamusha nekuda kwerudo rwaZvikomborero namainini vake Joyce.
Vaviri ava pavakataurwa navo havana kumbondandama panyaya yavo - vakati vaitosiya mushakabvu (baba vaZvikomborero) achirara oga mumba ivo vachinorara mubhedhuru remwanakomana uyu.
Zvikomborero nemudzimai wake wekuzomutiza vane vana vaviri uyewo Joyce ane vana vaviri - avo vaanoti mumwe ndewemurume wake wekushaya newaZvikomborero. Mwana wemakunakuna uyu ndiye ava nemakore matatu okuberekwa.
Zvikomborero akaudza Kwayedza kuti akaita makore maviri achidanana naamainini ava apo baba vake vainge vachiri vapenyu.
"Taidanana naamainini mukadzi wababa ivo baba vari vapenyu. Ivo baba ndivo vakatishevedza pamwe chete naamainini ndokunditaurira kuti vakanga vasisina simba repabonde, ndokuti ndipinde kuna amai kuti vasazopoya mumba.
Vakataurirawo amai ava, tose tikabvumirana," akadaro Zvikomborero.
Murume uyu anoti akamboedza kuramba zano rababa vake iri kusvikira akazongobvuma uye anoti vakanga vave kudanana zvikuru kusvika pakazoshaika baba vake.
Amai vaZvikomborero vekumubereka – Muchaneta Mvundura – vakashaika mugore ra1997 baba vake ndokuzoroora Joyce muna2005.
Zvikomborero akaberekwa achingova oga mukomana pavana vatatu.
"Ndaiva ndakaroora Ritta Chimuzinga uyo akazoenda kumba kwavo kuNyamuzizi asi ndakaita naye vana vaviri. Haana kuenda nekuda kwekudanana kwangu naamai, akaenda nekurwara," akadaro Zvikomborero. Joyce akabvumawo kuti vaidanana zvikuru nemwana uyu kusvikira mukufa kwemurume wake.
"Baba vake vaiva murume wangu chaiye zvisinei kuti vakanga vakura. Vakanga vasisagone, ini zvaindinetsawo semunhu mudiki. Ivo vaindityira ini semukadzi mudiki.
"Vakatitaurira kuti tidanane pane kuti ndiende kunze nekudaro ndaivasiya ndichienda kunorara naZvikomborero usiku hwose kusvikira pakuzofa kwavo," akadaro Joyce.
"Musikana mudiki uyu mwana waZvikomborero asi birth certificate rake akatoreswa nababa vasati vafa," akadaro Joyce.
Vaviri ava vobvunzwa kuti vaisanzwa kutya kana netsitsi here apo vaisiya baba vaZvikomborero mumba varere voga vachirwara ivo vachinosasana, vakati vakanga vasina zvekuita.
Baba vepamusha apa vakazonoshaikira kumusha kwakaroorwa mumwe mwanasikana wavo kuChiweshe uko vakanga vanorapwa ndokuzonovigwa kwaMutoko.
Sahwira mukuru wemhuri iyi, anovawo mupurisa munzvimbo iyi, Fungai Chawora, akati Zvikomborero naamai vake Joyce vakatanga kudanana kare - makore anogona kusvika mana kana mashanu.
"Ini ndakauya pano kasingapere apo Benny akauya kwandiri achiti airwadziwa nezvaiitwa naZvikomborero zvekudanana naamai vake. Akanditi nditaure navo asi havana kundinzwa, izvo zvekuti vakadanana kwemakore maviri chete kunyepa," akadaro Chawora.
Joyce naZvikomborero vakabvuma kuti sahwira wavo uyu zvechokwadi aivatsiura nenyaya yechipini chavaiita.
Zvakadai, vaviri ava vanoti dare rakavati varege zvekudanana zvachose, uyu Zvikomborero otama pamusha apa, onovaka kwake oga kuitira kuti vasazonzwirana shuga.
Vose vakaramba nyaya yekuti vanogona kudzokerana vachiti vanotya kutyora mutemo.
"Ini handichazviita zvakare, ava ndimai vangu, ndave kutotsvagawo musikana wekuroora achava muroora waamai ava," akadaro Zvikomborero.
Joyce akati zvekupinda pabonde nemwana zvakapera zvichitevera mutongo wavakapihwa nedare.
"Handizvipamhidze futi, ndave kumutora semwana wangu, kana ndanzwawo shungu dzekuda ndinongoshivirira, takanzi tingogara," akadaro Joyce. Zvachakadai, guva rababa vaZvikomborero rinoda kurohwa zvichada kuti mudzimai uyu aripe murume wake akafa iyewo Zvikomborero achiripa kutadzira baba vake.
"Kuripa baba vangu ndinoda asi handina mombe kana mbudzi zvayo, zvimwe chete naamai hapana zvavainazvo. Hamheno kuti ticharipa nei," akadaro.
Mukadzi uyu anoti haachada kuroorwa zvekare uye ave kugarira kuchengeta vana vake pamwe chete nevaZvikomborero. Munin'ina wababa vaZvikomborero, VaJameson Tome, havana kuonekwa kuti vataure nekuda kwenyaya iyi.
Pachivanhu, ndivo vangadai vakatenderwa kugara nhaka kumukadzi wemukoma uyu. Kwayedza haina kukwanisa kuona Ishe Mutoko kuti vapewo mafungiro avo pamakunakuna aya.
Sabhuku vemusha uyu, VaRichard Tome, vanonzi vakambotonga nyaya iyi vakaitadza sezvo vaviri ava vairamba vachipengesana murudo.
- kwaedza


text:
Denderedzwa
Muchidzidzo chePimanyika, denderedzwa (circle kuEnglish) chiumbwa chine munyonya wakavharika panzvimbo dzose uye munyonga une nhambwe dzakaenzana panzvimbo dzose zvichibva pakati (centre) redenderedzwa racho. Nhambwe kubva pakati kusvika nemuganhu wedenderedzwa inodanwa kunzi taramunyongo, (radius kuEnglish).
Denderedzigama ndiro rinonzi semi-circle kuEnglish.
Bandiko (Sector) - iri izwi rinoreva nzvimbo iri pakati pemutaro miviri (radii) yakanyorwa kubva pakati pedenderedzwa kuenda pazvimiso zviviri zvakasiyana zviri pamuganhu wedenderedzwa.
Mburungwagama ndiyo inonzi hemisphere kuEnglish.
Nhambwe yemuganhu wedenderedzwa[chinja | edit source]
Muganhu we denderedzwa une nhambwe inopiwa netsazaniso inoti
Pimamuganhu, P = 2πR = πD
Apa π igovano yePimamuganhu neDiameter yeDenderedzwa, R ndiyo taramunyongo yedenderedzwa, D ndiyo Diamater yedenderedzwa. Govano inonzi π, inoda kuyenzana na (22/7) kana kuti 3.14159 nekumwe kunyora.
Nharaunda yeDenderedzwa[chinja | edit source]
Nharaunda rwuri mukati medenderedzwa runowanikwa netsazaniso inoti:
Nharaunda, A = πR2 = (πD4)/4


text:
Category:Humaneja
Humaneja (Management) zvinotaura mabasa ose anobatwa neavo vanotungamira vamwe vanhu vanoita basa ravo kubudikidza nokushanda kwevamwe vari pasi pavo. Mabasa ehumaneja anosanganisira.
- Kuronga _ planning
- Kutungamira - Leading
- Kukurudzira _ Coaching and encouraging
- Kuringanisa vanhu, mari, muchina, nguva, mabasa nezvimwewo zvinodiwa kuti basa rifambe.
- Kufambisa mashoko anodiwa nevakuru nevashandi paKambani.
- Kudzoredzera (Controlling) vanhu, mari pamwe nebasa.
Pages in category "Humaneja"
The following 28 pages are in this category, out of 28 total.


text:
Gonyonhatu
Muchidzidzo chePimanyika, gonyonhatu chiumbwa chine mativi matatu nemagonyo matatu. gonyonhatu chiumbwa chiri pamupanda wegonyozhinji. gonyonhatu rine mikwava A, B, C rinonyorwa sezvizvi, AABC.
Mhando dzegonyonhatu[chinja | edit source]
Muchikamu chino tichataura pamusoro pemarudzi egonyonhatu; mhando dzegonyonhatu dzinotumidzwa mazita zvichienderana nekupimwa kwemativi uye magonyo ari pakati paro.
Kune gonyonhatu tsazakose (equilateral triangle) - iri rine mativi ose akaenza uye gonyo nhatu dzose dzakaenzana.
Kune gonyonhatu mutseyekwa (scalene triangle) - iri rine mativi ose ane nhambwe dzakasiyana uye gonyo nhatu dzose dzakasiyana. Hazvinei gonyonhatu mutseyekwa agara nedivi ripi anotaridzika seanorerekera (kana kuwandira) kune rimwe divi nguva dzose.
Kune gonyonhatu tsazamaviri (isosceles triangle) - iri rine mativi maviri akaenzana, negonyo mbiri dzakaenzana.
Kunoitawo gonyonhatu yemutwi (right-angled triangle) - iyi ine mativi maviri anosvika pamukwava une gonyo re 90o.
Nharaunda yegonyonhatu[chinja | edit source]
Nharaunda yegonyonhatu runonyorwa netsazaniso inoti:
Nharaunda = 1/2(b.h)
Patsazaniso iri, b, anomirira hwaro hwegonyonhatu; h achimirira hudzamu. Panotsvakwa nharaunda, tinogona kusarudza divi ripi zvaro kuti rive hwaro. Kana tadaro, hudzamu hunenge hwave nhambwe yemutwi unobva pagonyo rakatarisana nehwaro uchinobata pahwaro hwegonyonhatu.
Rheshiyo dzePimagonyonhatu[chinja | edit source]
Ichi chidzidzo chononzi trigonometric ratio kuEnglish. Chidzidzo chino chinotaura pamusoro pehukama huripo pakati penhambwe dziri pamativi nemagonyo egonyonhatu. Chikamu ichi tinoshanda negonyonhatu yemutwi tichidzidza nezve rheshiyo dzinoti tangent, sine uye cosine. Rheshiyo idzi dzinoshandiswa kuti tizive mativi uye magonyo ane hukuru hunenge husinga zivikanwe.
Kuti tipinde muchidzidzo cheRheshiyo dzePimagonyonhatu tinotanga tadudza mazita anopiwa kumativi egonyonhatu. Mativi matatu anopiwa mazita zvichibva pakuti tiri kushanda negonyo ripi regonyonhatu.
- Divi rakabatana negonyo ratiri kushanda naro rinonzi divi remuny'asi (adjacent kuEnglish),
- Divi rakatarisana negonyo ratiri kushanda naro rinonzi darisanwa (opposite kuEnglish) ; iri divi rakaita mutwi nehwaro.
- Divi guru rine nhambwe yakareba kupfura mamwe rinonzi muzendami (hypotenuse) nokuti rinoita sokunge rakazendamiswa rakatsigirwa kuhwaro nedarisanwa.
Sine yegonyo iRheshiyo yenhambwe dzedarisanwa nemuzendami. Sine ine tsazaniso inoti:
Sine = darisanwa/muzendami
Cosine yegonyo iRheshiyo yenhambwe dzedivi remuny'asi nemuzendami. Cosine ine tsazaniso inoti:
Cosine = divi remuny'asi/muzendami
Tangent yegonyo iRheshiyo yenhambwe dzedarisanwa nedivi remuny'asi. Tangent ine tsazaniso inoti:
Tangent = darisanwa/divi remuny'asi


text:
Mumera
Mumera (batch of crops) zvinoreva zvirimwa zvakadyarwa panguva imwechete zvinotarisirwa kunge zvichikohwewa panguva imwechete. Pagore rimwe panokwanisa kuita mumera unodarika mumwe zvichienderana nokuti mbeu dzakadyarwa nguva ipi mumwaka.
Muzhizha munokwanisa kuita mumera wekutanga unodyarwa mwaka uchitanga, kwoitawo imwe mumera inodyarwa mwaka wava pakati. Kune vanokwanisa kudiridza kunoitawo mumera wemuchando.
Shoko rokuti mumera rakafanira kuti rive richishandiswa kuturikira izwi rinoti "batch" kuEnglish nokuti mumera ndiyo "batch yezvirimwa".


text:
Mubatanidzwa weNyika Pasirose
Sangano reMubatanidzwa weNyika Pasirose, inonzi United Nations organisation kuChirungu, (MNP-UN), isangano rinokotsvanidza nyika dziri Pasirose; sangano iri rakaumbwa mugore 1945 zvichitevera kupera kweHondo yePasirose yeChipiri. Sangano iri rine zvinangwa zvina zvinoti:
- Kuchengetedza runyararo Pasirose.
- Kukurudzira kuwadzana pakati pemarudzi nenyika Pasirose.
- Kubatsira marudzi nenyika kushanda pamwechete nechinangwa chokupedza: hurombo; nzara; zvirwere; nekusadzidza, uye kururudzira kuremekedzana pakati pemarudzi nevanhu panhau dzine chokuita nekodzero dzevanhu nerusununguko rwevanhu.
- Kuva muzinda unoringanisa nokuyananisa mabasa anoitwa nemarudzi nenyika kuti vakunde pazvinangwa zviri pamusoro izvi.
Muzinda weUnited Nations uri kuNew York, United States of America.


text:
Zvapupu zvaJehovha Zvine Bhaibheri Razvo Here?
Zvapupu zvaJehovha zvinoshandisa shanduro dzeBhaibheri dzakasiyana-siyana pakudzidza Bhaibheri. Asi vanofarira kushandisa Shanduro yeNyika Itsva yeMagwaro Matsvene kana ichiwanika mumutauro wavanogona kunzwisisa nokuti inoshandisa zita raMwari, yakarurama, uye iri nyore kunzwisisa.
Inoshandisa zita raMwari. Vamwe vanobudisa maBhaibheri havana kuremekedza munyori waro. Somuenzaniso, imwe shanduro yeBhaibheri ine mazita evanhu vanopfuura 70 vanonzi ndivo vakabatsira pakuita kuti shanduro iyoyo ibudiswe. Asi muBhaibheri iroro zita raMwari rokuti Jehovha haritombowaniki!
Kusiyana nemaBhaibheri akadaro, Shanduro yeNyika Itsva yakadzorera zita raMwari rokuti Jehovha munzvimbo dzakawanda dzaraiwanika muzvinyorwa zvepakutanga, asi dare rakabudisa Bhaibheri racho harina kuda kuzivikanwa mazita aro.
Yakarurama. Dzimwe shanduro hadzinyatsobudisa mashoko akarurama aiva mumashoko epakutanga-tanga pakanyorwa Bhaibheri. Somuenzaniso imwe shanduro yeBhaibheri inoshandura Mateu 7:13 ichiti: “Pindai nepagedhi rakatetepa, nokuti gedhi rehero rakafara uye mugwagwa unoenda kwairi uri nyore.” Asi shoko rakashandiswa pakutanga raiva rokuti “kukuparadzwa” kwete “hero.” Vashanduri vanogona kunge vakaisa shoko rokuti “hero” vachifunga kuti vakaipa vaizotambudzwa nekusingaperi mugomba remoto. Asi Bhaibheri haritsigiri pfungwa iyoyo. Shanduro yeNyika Itsva inoshandura mashoko acho zvakarurama ichiti: “Pindai nepagedhi rakamanikana; nokuti mugwagwa wakafara uye wakapamhama unoenda mukuparadzwa.”
Iri nyore kunzwisisa. Shanduro yakanaka haifaniri kungogumira pakuti yakarurama asi inofanira kunge yakajeka, iri nyore kunzwisisa. Ona muenzaniso. Pana 1 Petro 1:13, muapostora Pauro anoshandisa mashoko anoreva kuti “sungai zviuno zvepfungwa dzenyu.” Mashoko aya akashandurwa sezvaari haanzwisisiki zvaanoreva, saka Shanduro yeNyika Itsva inoshandura mashoko acho nenzira iri nyore kunzwisisa ichiti ‘gadzirirai pfungwa dzenyu.’
Kuwedzera kwayo pakuva yakajeka, iri nyore pakunzwisisa, inoshandisa zita raMwari, Shanduro yeNyika Itsva haitengeswi inopiwa vanhu mahara. Izvi zviri kuita kuti vanhu vakawanda vaverenge Bhaibheri mumutauro wavo, kunyange vaya vakanga vasingazombokwanisi kufa vakatenga Bhaibheri.


text:
‘Buritsa mari ndipe musikana webasa’
MUMWE mukadzi akazvuvira aimbove murume wake kudare achiti anoda kuti mari yemendenenzi iwedzerwe sezvo aida kuzobhadhara musikana webasa anosara nemwana…
Murimi ovandudza zvirimwa
MURIMI mukuru uyo anove zvakare mumiriri weBindura South mudare reNational Assembly, Cde Remigious Matangira, vovandudza marimiro avo kuburikidza nekugaisa hupfu…
Makwikwi eAfrican Woman of the Year
VANHUKADZI hounoi mukana wekuti muhwinhe mibairo mikuru yakarohwa nechando mumakwikwi eKwayedza African Woman of the Year.
Mapiritsi haakutadzise kupinda denga
VAKURU vemakereke semafundisi vari kukurudzirwa kuti vasape dzidziso kana mharidzo dzinoshoropodza vanhu vari kunwa mapiritsi ezvirwere zvakasiyana, zvikuru maARV mumachechi…
Bhizimusi renhabvu rakaoma: Mubaiwa
SACHIGARO weDynamos FC, Kenny Mubaiwa, anoti chikwata chavo chiri muhurukuro nekanzuru yeHarare kuti chikwanise kudzokera kunoshandisa nhandare yeRufaro Stadium mumitambo…
Fembera Fembera tione
VAVERENGI svondo rapera takati mufembere, mutiudze kuti munhu wakataburitsa papeji rino ndiani. Takati munhu uyu muimbi ane mukurumbira. Pamusoro pezvo…


text:
Bindura guta
Guta reBindura (City of Bindura) ndiro guta guru redunhu reMashonaland Central. Guta iri riri nhambwe inokwana 90km kubva kuHarare. Bindura inzvimbo inozivikanwa nemigodhi inochera Gold, neNickel. Mugodhi irimo inosanganisira Trojan Mine, Freda Rebecca neRan Mine.
Bindura yakakomberedzwa nemapurazi anorima donje, chibage, uye anopfuya mombe.
Kupiwa kwezita[chinja | edit source]
Zita rokuti Bindura kupotsa kutaurwa kwevarungu vachitadza kutaura zita raIshe wenzvimbo iyi ainzi Chipindura. Nazvino mhuri yavana Chipundura ichiriko uye kune musha wemuBindura unonzi Chipindura.
Shoko rokuti bindura semanyorerwe arinoitwa rinoreva zvimwewo zvinotaurwa kana imbwa nzvari iri panguva yokutandwa nembwa hono.


text:
Nhamba svinu
Muchidzidzo masvomhu, nhamba svinu (rational number in English) inhamba inokwanisa kunyorwa sedimbu p/q rine nhamba dzizere mbiri. Apa chisengazita hachifanirwe kunga chiri zero, izvi zvinoreva kuti q anogona kuva 1. Nokudaro chero ipi nhamba izere inokwana muboka renhamba svinu
Kana nhamba isiri nhamba svinu, inodanwa kunzi nhamba isisvinu. Boka renhamba dzisisvinu rinosanganisira √2, π, pamwe na e. Nhamba isisvinu inoramba ichienderera isingadzokore kurudyi kwa koma wepamuravanegumi - decimal comma.